text:
05 novembre 2008
Designazion de Provincie di Udin tal Cda ArLef
Prin di dut o ringrazii il president Fontanini che a sorprese mi à proponût. In veretât no me spietavi e o dîs cun emozion che cheste designazion mi fâs pardabon, ma pardabon, un grant plasê. Par me e je une biele gratificazion e o speri di jessi a la altece di cheste grande responsabilitât. O ai za visât lis personis che mi son plui dongje: unic displasê al è di no vê podût condivi cheste notizie cun pre Antoni Beline, ma o sai che di là sù lu à za savût ancje lui.
Come che o vevi za dit cualchi dì indaûr, la Regjon e à za fat lis sôs nominis. Cumò al mancje dome il rapresentant de Anci. Di fat o fâs une piçule retifiche, stant che mi somee che pe Universitât al sedi il prof. Roberto Dapit e i components che a rapresentin la provincie di Pordenon (scjadince tal 2009) e la provincie di Gurize (scjadince tal 2011) a restin in carghe fint che al dure il mandât dal ent che ju à nomenâts.
Stant che cualchidun al domandave, come chel al è just, di cognossi il curriculum dai components dal Cda, o speri che almancul su la mê persone i letôrs di chest blog a vedin avonde informazions... se no: o soi chi!
33 commenti:
- Simone Bressan ha detto...
-
E cumò cui ti sopuartial?? :-))
O soi pardabon content ancje jo!
Mandi biel!
- 6/11/08 03:25
- Christian Romanini ha detto...
-
Mandi coleghe e grazie!
- 6/11/08 07:47
- Aldo Rossi ha detto...
-
Tu saras tal Cda dal Arlef, ma prove pensa su feisbuck, cui ca mi à dât la so amicizie :-)? Pense pense ... !
AR
Ps: complimenz
- 6/11/08 08:51
- thermonuke ha detto...
-
Lassù cualchidun ti ul ben....
(e bastave une foto plui piciule...)
- 6/11/08 08:54
- Venusia ha detto...
-
O concuardi cun Thermo su la foto...
- 6/11/08 10:34
- Venusia ha detto...
-
Ueh, Christian, ma ducj chei invidios che ti scrivevin dome tristeriis dulà sono finits? ;)
- 6/11/08 17:33
- Unknown ha detto...
-
Soi content Christian...i zovins van indenant.Invezit il Pd non sarà bilenghe, j'ai scrit lor che je un grav eror!.
Mandi Daniele M.
- 6/11/08 18:47
- surisin Toni ha detto...
-
Augurons!
- 6/11/08 20:35
- thermonuke ha detto...
-
Beh ninine tal lassu ti ul ben no jeri piritual, no no, vonde agnostic ....
- 6/11/08 22:26
- checo ha detto...
-
Ninine,
probabilmenti, ispirade di un tic di braurute stiçose, tu ti riferivis ancje a mi tal domandati dulà che son lats i "invidios" di Christian.
Pe veretat no soi par nie invidios di Christian, o crot che lis sos incarghis e sedin une vore fadiosis e cjariadis di responsabilitat, o crot che Christian e sedi une buine siele par Tondo come segretari, une biune colone pe Patrie, un valit colaborator di certs gjornai e par ultin une buine risorse pal ARLEF.
Jo no ài nissune competence di ches che Christian al à e duncje ancje volint no podares invidiagj propit nie.
O contesti fuartementi dome lis incompatibilitas di varies naturis.
Chist al è il coment che iar tal dopodimisdì (dopo i prins 5) o vevi preparat e che no soi rivat a meti dentri par un inspiegabil bloc dal blog.
“Complimets, soredut bon lavor e ch'al sedi un lavor onest e fuart.
Competencis tun varessis di ve.
Dut cas o resti convint che nol sedi oportun che il segretari dal president de regjon al scrivedi sui gjornai, ch'al vedi incarghis in gjornai (finanziats de regjon) e cumò ancje incarghis in organisims de region!
Il sisteme DC-PSI, il CAF, l'ocupazion sistematiche di dut, e vie indevant no son mai finits e mai e finiran in Italie, tant mancul in Friul. Tant si cjate simpri un bon motif par justifica dut simpri.
Nol ven mai di di: “orpo grazie pe stime ma in chist moment o fas un lavor un poc delicat che no mi permet di ve le assolude libertat tal opera in chiste incarche”, mai, mai e po mai.
Satu ce ch'al da plui fastidi Christian? Che ogni volte che tu às di ponta certis sieltis tu scugnidis nomena puar pre Toni, no tu rivis a fa di mancul di dopralu par invuela e inflocheta lis tos sieltis?”
mandi Checo
- 7/11/08 09:14
- Sandri Carrozzo ha detto...
-
Compliments Checo, di cuant che tu fasis coments ator pai blog tu ti metis di mestri di moralitât e coretece, cuntun stîl une vore personâl: une biele misture tra lustrâ lis scarpis e spudâ te schene...
O domandarai a Dree se al sa se Christian mi pues dî dulà che o pues cjatâ il to curriculum di mestri di moralitât.
Sandri
- 7/11/08 10:32
- Venusia ha detto...
-
Checo, jo no ti ai nomenât, parcè te cjapistu?
- 7/11/08 13:21
- checo ha detto...
-
Pe Ninine
no me cjapi, ansit, o volevi dome sclari le me posizion
maman, checo
Par Sandri,
no savevi ch'al coventares ve un curriculum par intervigni sui blogs!
Mi fasitu un esempli? Isal di fa un esamp? Si ae di domanda un permes di libertat?
maman ancje ti, checo
- 7/11/08 16:17
- Sandri Carrozzo ha detto...
-
Checo, cjale che a ti no ti ai domandât nuie, anzit ti ai fat i compliments e o ai zontât un esempli dal to biel stîl. Dopo se no tu capissis cuant che un ti scrîf che i tiei coments a son dispès ipocrits e viliacuts, no stoi a pierdi plui timp a dîtal in maniere plui clare.
Sandri
- 8/11/08 10:55
- Christian Romanini ha detto...
-
Intant, su la foto: bon... e sarà ancje un tic plui grandute dal solit, ma o vevi pûr di fâ viodi ben la scrite, no? :)
- 8/11/08 13:37
- Christian Romanini ha detto...
-
Grazie a ducj chei che mi àn scrit i compliments.
Ma grazie ancje a cui che mi à tirât cualchi criticute, pardabon: jo no ai nissun probleme a jessi judicât su ce che o fâs e se cualchidun al à alc ce fâmi osservazion, lu ringrazii parcè che mi ricuarde che no ducj le pensìn te stesse maniere... e jo o dîs par furtune!
- 8/11/08 13:41
- checo ha detto...
-
Sandri,
mi fasitu un esempli di dulà ch'o ài lustrat scarpis e dulà ch'o ài spudat te schene? O presei e critichi ce che mi par secont dal me pinsir fint cuant che e vif le liberat ufiarte dal paron dai blogs.
Tu mi acusis di iessi ipocrit? a mi no mi par, o crot semplicementri di esprimi ce ch'o pensi, tal ben e tal mal dal gno punt di viste.
se chist ti suste mi splas par ti, ma jo o soi libar e mi gjolt le me libertat, jo no ài afars e dipendencis ni cun politics, ni cun le regjon, ni cun le provincie (apart, come tancj, une domande di contribut pai libris e pe coriere di me fi) e duncje o soi plui furtunat di atris tal di ce ch'o pensi fint cuant che i parons dai varis blog (che o ringrazi pe ospitalitat, pal spatzi che ufrissin e pe utile oportunitat di confront) mal permetaran.
Forsit tu podaressis ve un pocje di reson sul fat dal "viliacut" pal fat che no mi firmi cun non e cognon ma chist nol è te me nature al dipint di un impediment che non pues risolvi par motifs une vore particolars, duncje o glot il to "viliacut". Content?!
mandi Checo
- 8/11/08 15:21
- checo ha detto...
-
Just a pont di Arlef
o segnali a Christian (s'al à voe di fa un post) e ài soi blogarins che te Pagjen furlane de Vite Catoliche di cheste setemane i je une interviste di Erika Adami al gnuf president da l'Arlef prof. Lorenzo Zanon, e cun sodifazion mi par che lis intenzions e son une vore buinis. Starin a viodi i fats.
mandi Checo
- 8/11/08 17:20
- thermonuke ha detto...
-
Boh jo no soi come checo che al riten che lavorant pe regjon no tu varessis plui di fa altri, di scrivi sui gjornai o di fa el publicist e v.i. ...
Distes però cualchi curiositat su crop che ti vuelin ben "lassu" le aj...
Cirint te ret ce isal l'Arlef:
o leievi el
statut tal art.2 b) svolgere compiti di indirizzo e coordinamento dell’impiego dei finanziamenti che, a qualsiasi
titolo, vengono destinati dallo Stato e dalla Regione per la promozione e la tutela della lingua
friulana, esprimendo pareri e formulando orientamenti e indicazioni sulle iniziative di maggiore
rilevanza realizzate con il concorso delle risorse pubbliche
quindi come component dal CdA tu saras clamat a da un indiriz su la che van i bez de 482 vere?
e leint a pagjine doi sub 3 e a pagjnie 6 tai ents finanziats o dedus che tu saras clamat a decidi ancje su chel 1,3% (passat) che al ven dat ae Patrie dal Friul.
Fin chi nie di mal.
Però tu varessis di spiega mior ce rul che tu as te "patrie dal friul" juste par clari che no tu ti cjataras te strambe posizion di delibera finanziaments a un gjornal li che tu as une carghe no di pooc.
Podopo inmo une robe: o ai vidut chest incaric, dut ben ma mi plasares che tu clarissis che al e stat un incaric unic e finit che mi parares cetant stranit che tu vessis inmo carghes di consulence in t'un ent li che tu sos deventat aministrador.
Podopo sule cuistion se tu ses dipendent de regjon o dal McDonalds o lassi che si spitichi checo
- 9/11/08 02:32
- Luca Peresson ha detto...
-
Mah, Thermo...
jo o mi limiti a augurâ un "bon lavôr".
O crôt che tra te e Checo -cheste volte- si sedi superât chel limit che intun rapuart normâl al puartares a presentâ lis scusis.
Fevelâ di contrats a timp determinât e colaborazions tant che argoments par contestâ un "conflit di interes" e je dome une maniere par fâ dal mâl a lis personis e ai progjets (tant che chel de salvaguardie e promozion de lenghe furlane). Alore al sares miôr esprimi une posizion limpide su la lenghe furlane cence metisi a pandi acusis che no an ni cjâf ni code.
- 9/11/08 10:35
- Christian Romanini ha detto...
-
... cun dut che il contrat de mê colaborazion al scjadeve ae fin di Jugn e duncje cumò no ai propit nissun rapuart di consulence cu la Arlef.
... e il gno rapuart cu la Patrie al è chel di Vicediretôr di une redazion che e dipent di une Associazion che e à il so Consei, il so President dal dut autonims rispiet a la redazion.
Grazie pai auguris di bon lavôr, Luca.
- 9/11/08 13:51
- checo ha detto...
-
Par Luca,
par chel che mi rivuarde o crot che le lenghe furlane e rivedi a jessi doprade in Friul parie il talian. Ti bastie?
Jo tal me piçul o lavori ogni dì par chist e par difindi le dignitat de me lenghe in ogni luc, e in puescj che pocs e varessin il coragjo di virgi bocje.
mandi checo
- 9/11/08 16:35
- thermonuke ha detto...
-
Eco Luca!
viotu, e mi baste!
O ai fat domandis su robis che son te ret, no insinuazions.
Christian, ancje se rispuindint a ti, (che magari cun me un tic si e sustat, boh) al a sclarit.
Tu piutost tu insinuis che daur une richieste al sedi par fuarce un ategjament antifurlan.
Francamentri chist ategjament sustat di scugni simpri parasi daur di un complot antifurlanist o di aprova in nom de superior cause furlane lu cjati logorant e ae lungje squalificant.
Mi sbagliarai ma no crot di ve di scusa une ,malefede che no ai vut, mi sint invecit di ringrazia Christian par ve sclarit subit.
Lu vessial fat prim ator pai blogs al vares evitat acusis ben fastilioses e insinuant che, mi displas par te ma, no mi apartegnin.
Ma nol spiete a mi spiegai cemut fa.
- 9/11/08 16:59
- Luca Peresson ha detto...
-
Uff Thermo...,
no ai fevelât di insinuazion (no stâ a scomençâ ancje tu).
Evidentementri no vevi capît l'intindiment des domandis. O ti domandi scuse.
- 9/11/08 18:44
- Sandri Carrozzo ha detto...
-
Thermo, no pensi che tu fasis alusions o insinuazions, ma ti someial che vê fat une prestazion limitade di 30 dîs pe cifre astronomiche di 1.500 euros sporcs al vali la pene di jessi comentât o di dismovi la tô curiositât? O concuardi cun Luche che al è lâ parsore.
Checo, no dîs che i tiei coments a son ipocrits e viliacuts par vie che no tu ti firmis cun non e cognon, ma par vie che a doprin argoments pseudodemocratics e demagogjics par fâ atacs personâi une vore scorets. I esemplis no stoi nancje a fâtai, al è dut un continui. Se tu âs voie va indevant a fâ fenete di no capî, coerent cul to stîl.
Sandri
- 9/11/08 22:08
- Scovacis ha detto...
-
Scusait! O ai cjatât on line un contrat di «colaborazion ocasionâl (...) sogjet Christian Romanini (...) durade une setemane (...) cun scjadince ai 6 di avrîl dal 1998». O volevi che Chris al precisàs che chel lavôr al è finît.
Lu domandi par fâi un plasê, prin, e dopo parcè che jo o pai lis tassis e cundiplui o zonti che o judi une vore il Friûl. In particolâr o stoi seguint un progjet cuntune superpotence foreste che è à decidût di pontâ il rilanç dal mont traviars de lenghe furlane. Il progjet al è concrêt e al sarà disvelât entri pôc, ma purtrop no pues dîus di plui o fâ nons parcè che o ai dai particolârs impediments che no mi permetin di fevelâ.
- 10/11/08 17:56
- Scovacis ha detto...
-
Us propon un sondaç: dulà puartial il furlan il coragjôs Checo «in puescj che pocs e varessin il coragjo di virgi bocje.»? (Brrrrr...)
1) tal Partît Democratic
2) al Messaggero Veneto
3) in cjase di Bolzonello
4) a la organizazion de Barcolana
- 10/11/08 18:06
- checo ha detto...
-
Dree
aghe agone un mar un ocean!
Jo o propon invesit che Romanin al viargedi un post par cjapa su propuestis di parta tal ARLEF.
mandi Checo
- 10/11/08 19:45
- Sandri Carrozzo ha detto...
-
Brâf Checo! Anìn indevant cu la demagogjie!
Ce cordistu che cuntun post par internet si rapresenti ben e in maniere democratiche i furlans? E ce, salvìno il mont cun propuestis tant che "concors di miss maiute furlane bagnade" o "sagre de urtie in padiele"? E se tu âs cualchi propueste miôr, parcè no vierzistu tu un blog: parcè che tant la uniche robe che ti interesse e je sporcjâ la muse a cualchidun, fasint fente di jessi "propositîf".
E po almancul sâstu ce competencis che al à un conseîr di aministrazion?
Prin di domandâ che si bublichin i curricula di ducj par internet, va a leiti il statût de Arlef, che al è za publicât (http://www.arlef.it/arlef/statut/Statuto%20Arlef.pdf): Christian, tant che conseîr di aministrazion, ce propuestis varessial di puartâ?
Va a domandâi di vierzi un post o un blog propositîf a un conseîr di aministrazion de ARPA, de INSIEL, de Aziende Sanitarie o de Curie, viodìn lâ che ti mandin.
- 11/11/08 08:26
- checo ha detto...
-
Sandri,
il post di Christian za ti rispuint.
Inoltri lis peraulis dal gnuf president Zanon (te interviste ae Vite Catoliche) mi samein za avonde claris e di buine volontat, son no di sigur di un cualsisedi metut lì semplicementri par alça o sbassa le manute.
- 11/11/08 11:18
- Scovacis ha detto...
-
Checo, puescj periculôs plui di chei li no mi vegnin iniment, sastu?
Osti, se e je une robe che no rivi nancje a imagjinâ, cuissà ce pericolôs al è fevelâ furlan...
Par fortune che tu sês un che al à un coragjo che nol è di ducj: brâf! Bulo!
- 11/11/08 11:35
- Sandri Carrozzo ha detto...
-
Magari lu dopre là de Lega Nazionale...
Lassìn pierdi va là
- 11/11/08 13:58
- checo ha detto...
-
...aghe aghe e ancjemò aghe frutas,
nissun fastidi di partit
- 11/11/08 18:04


c: text/html

text:
E je propite vere che la savietât popolâr e rive a discuvierzi lis robis prime de sience. Chê robe che il vin al fâs bon sanc, par disint une, ducj o crodevin che e fos nome une buine scuse par bevi, invezit i sienziâts a àn scuvierzût che un taiut in dì al nete pardabon lis arteriis dal colesterôl, e chel trist, cun di plui.
Ma ancje de classificazion des lenghis i vecjos dai paîs a vevin capît dut, o scuasit, prime dai studiôs di leterature e glotologjie e dutis chês robis li. Mê none, par esempli, e saveve benon che il furlan al è une lenghe romanze.
Intindìnsi: no stoi disint che mê none e savès ce che e fos une lenghe romanze, o ben ladine o retoromanze, e sigûr no si è mai nancje metude a cuestionâ par savê se il furlan al jere une lenghe o nome un dialet: jê lu fevelave, chei altris a intindevin ce che a diseve, e vonde li. Ma in cualchi mût e saveve bielzà dut, e veve bielzà capît.
No veve studiât masse, mê none, come scuasit ducj ai siei timps, ma cun gno nono e lave dispès ator pal mont, e mi diseve simpri: “In France al è facil fâsi capî: baste che tu fevelis furlan. Il furlan al è come il francês”. Lu diseve ancje dal spagnûl e dal catalan: “In Spagne o fevelavi furlan e mi capivin ducj, parcè che il furlan al è compagn dal spagnûl”. E magari mi faseve un esempli cuntune peraule, come il “soleil” francês, che a samee plui al furlan “soreli” che al talian “sole”, o ben il spagnûl “algo”, che al samee plui a “alc” che a “qualcosa”. No covente che us stedi a dî che mê none no lu cognosseve par nuie, il francês, e nancje il spagnûl, infûr di chês dôs o trê peraulis che a doprave par fâmi l’esempli, ma jê mi garantive che e rivave simpri a fâsi capî.
Cumò, us disarai: jo no ai mai provât a lâ in France o in Spagne e a fevelâ par furlan, ma cuant che o jeri là, ancje se o savevi il furlan, no capivi distès ce che e diseve la int. In sumis: no rivi a spiegâmi ce mût che i francês a puedin capî il furlan cuant che jo, che il furlan lu cognòs, il francês no rivi a capîlu. Forsit la robe e funzione nome di une bande: i francês a capissin il furlan, ma i furlans no capissin il francês. No sai, ma o varès simpri vût voie di viodi la muse di chel francês cuant che mê none i fevelave par furlan.
Bete di Spere
AI 32 DI MAI – Une lenghe romanze? Mê none lu saveve............
E je propite vere che la savietât popolâr e rive a discuvierzi lis robis prime de sience. Chê robe che il vin al fâs bon sanc, par disint une, ducj o crodevin che e fos nome une buine scuse par bevi, invezit i sienziâts a àn scuvierzût che un taiut in dì al nete pardabon lis arteriis dal colesterôl, e chel trist, cun di plui.

robotstxt: allowed

filter: keep


text:
Pai cinccent agns dal 1511 e je stade cualchi contraposizion su ce proponi in prin plan tes celebrazions: tra tantis clâfs di leture, chês dôs che a àn vût plui fuarce a son stadis, di une bande, la origjin furlane de storie di Juliete e Romeu (leade ae vicende de furlane Lucine Savorgnane e dal visentin, di mari furlane, Luigi Da Porto, che a varès ispirade la opare shakespeariane), di chê altre bande, e la grande rivolte popolâr.
Sot de contraposizion a son concezions e interès diferents su cemût invistî risorsis publichis: duncje e je ancje une cuistion politiche.
In cualchi câs si è rivâts a banalizâ la cuistion metintle sul plan “fasêt l’amôr, no stait a fâ la vuere”, in favôr de storie dai doi inamorâts. L’assessôr ae culture di Udin Reitani, invezit, al à staronzât la impuartance di Juliete e Romeu pal Friûl, cul argoment che, ancje se cheste storie e je nassude di fats furlans, in realtât la sô grandece e ven di Shakespeare e no de sô origjin.
Tornant ai aspiets di impostazion politiche, si pues resonâ ancje intune prospetive plui gjenerâl: cun ce criteri il Friûl aial di proponisi a se stes e al mont? Daûr di ce che si pense che ur puedi plasê a chei altris, o daûr di ce che il Friûl al à di sostanziâl e di origjinâl?
Cjalcjant su la furlanetât di Juliete e Romeu si doprarès la innomine di Shakespeare par vê visibilitât: a saressin ancje aspiets positîfs, ma al podarès jessi il segnâl che no si rive a viodisi cun maturitât e libertât di pinsîr e che e si calcole biel e impuartant dome ce che al è biel e impuartant par chei altris. Di fat, cence gjavâ nuie a Juliete e Romeu, al è un episodi che nol à nissun pês te storie e nissun efiet diret su la leterature dal Friûl.
Dut al contrari centrant di plui la atenzion su la rivolte popolâr dal 1511, ancje cun dutis lis tecnichis dal marketing, si propon un fat impuartant pai furlans di une volte e che al à di fâ resonâ ancje chei di vuê, un fenomen storic cognossût e studiât a nivel internazionâl e che al pues vê ancje efiets economics e turistics sul nestri teritori.
Semplificant, magari masse, o sin di gnûf devant de alternative tra provincialisim di “aparence” (Juliete e Romeu) e libertât di mostrâ la nestre “sostance” (la rivolte dal 1511).
Sandri Carrozzo
Interviste / «Provait a recitâ, che us dispatusse ancje pe comunicazion di ogni dì»Dree Venier
Interviste cun Luca Pagot, atôr amatoriâl di Sclaunic. Cuatri peraulis su la sô esperience e su la situazion dal teatri amatoriâl par furlan A pene tacât l’Istât, mi àn invidât a un spetacul di teatri amatoriâl a Sclaunic. La compagnie e je chê de La Pipinate. Il lûc, il curtîl di une aziende agricule in […] lei di plui +
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +


text:
Setembar – PRIME PAGJINE. EDITORIÂL – Il monitori dal Vaiont / LA GNOVE. 20.000 iscrits ae pagjine Facebook de Patrie / PAGJINE 2 – Al è mancjât Otto D’Angelo, il pitôr de civiltât contadine / (L)INT FURLANE. La strategjie dal ragn / PAGJINE 3 – INTERVISTE. David Puente, il cjaçadôr di fake news: «Fâur cuintri al è un dovê civîl» / PAGJINE 4 – INCHIESTE: SCUELE. Plui autonomie pe scuele furlane. La Regjon e cjale a Venit e Lombardie… parcè? / Mancjance di dirigjents, al è daûr a rivâ il concors / PAGJINE 5 – INCHIESTE: SCUELE. Lenghe furlane in classe. Dispès no si le insegne o si le insegne mâl: fameis imbroiadis / PAGJINE 6 – Bypass par salvâ il Lât di Cjavaç / Tantis oportunitâts par dâi un futûr di svilup al Lât / PAGJINE 7 – DIBATIT. Lenghe furlane sul palc. Covential un Teatri stabil furlan? / Atôrs e dramaturcs: «Ce teatri volìno pal furlan?» / PAGJINE 8 – PARLAMENT EUROPEAN. Lenghis di minorance intal marcjât digjitâl / SLOVENIE. Tra lis risiervis de biosfere Unesco ancje il flum Mura e il so bacin / AUSTRIE. Classis diferenziadis pai scuelârs forescj / PAGJINE 9 – Une ocasion di rilanç pe Europe e pal plurilinguisim / PAGJINE 10 – MUSICHE. E torne la Domenie tal Bar Pakai di Cleulis / I LIBRIS SIMPRI BOGNS. Evoluzionisim sot esam / NO PAR FURLAN, MA BOGNS. Sietcent agns di riviei ocitans / PAGJINE 11 – I COLÔRS E LIS FORMIS DE STORIE: UN VIAÇ INTE ART DAL FRIÛL. Storiis che a nassin di bleons e di maiis. Puartis viertis sui siums | Claudiana, ancjemò une bocjade di vite / FONDAZIONE FRIULI. Un sportel par cjatâ lavôr. La Universitât dal Friûl in dialic cu lis impresis / PAGJINE 12 – LIS PARABULIS DI PRE ANTONI. La cjandele / NO SON PERAULIS PAR VECJOS. Barbecue / CE FÂ? Cjastinis tantis che si ’nd vûl / COGNONS DAL FRIÛL //
*** I articui a son disponibii fracant sul titul. Buine leture.


text:
Showing all 6 results
-
10,00 €
a cura di BENO FIGNON Poesiis in furlan e traduzion par talian, un lengaç “contaminât”, un libri diferent, dificil di catalogâ. Poesiis soredut, ma…
-
6,00 €
voltadis par furlan di SANDRI CARROZZO Anacreont, Alcmen, Archiloc, Tirteu, Mimnerm, Ipponat, Saff, Alce… A son fruçons dai poetis plui famôs de liriche greche…
-
20,00 €
di ADRIAN CESCJE … Al è un memoreâ e un cusî sbrendui di scrituris sepulidis sot des tantis cjartis che, come tes stratificazions gjeologjichis dai crets…
-
23,00 €
Voltade par furlan di ALESSANDRO CARROZZO e PIERLUIGI VISINTIN Un lavôr di traduzion integrâl dal grêc al furlan, lât indevant par plui di 8 agns.…
-
12,00 €
a cura di ALESSANDRA KERSEVAN La racuelte e je nassude come materiâl di leture in furlan par fantats/fantatis de scuele medie. Ma e je…
-
25,00 €
di ADRIAN CESCJE Un straordenari viaç reâl, storic e filosofic inte Grecie antighe e moderne. Al è il risultât di une esperience didatiche decenâl…


text:
Zornade internazionâl de lenghe mari
La Zornade internazionâl de lenghe mari e je une ricorence anuâl che e si ten ai 21 di fevrâr par promovi la cussience su lis diferencis lenghistichis e culturalis e sul plurilenghisim. Anunziade dal UNESCO ai 17 di novembar 1999 pe prime volte, e fo publicamentri ricognossude de Assemblee Gjenerâl des Nazions Unidis intune risoluzion istituide intal 2008, ven a stâ l'An Internazionâl des Lenghis. La idee di festezâ la Zurnade internazionâl de lenghe mari (par inglês International Mother Language Day, IMLD) e fo une iniziative dal Bangladesh. Achì a ogni 21 di fevrâr e si celebre l'aniversari de bataie pal ricognossiment de lenghe bangla.


text:
Di no crodi, dopo agns di vore, ma sore il dut di leçs a pro le lenghe furlane, contant la leç regjonâl dal 15/96, po chê nazionâl, la 482 dal ‘99, e la ultime rivisitazion dal test regjonâl fate dal 2007, se si à voie di vê une mape precise dai sportei in marilenghe atîfs in regjon nol è po cussì sempliç.
A vêlu sperimentât par prins a son stâts i stes sporteliscj che, par dâsi dongje ai 4 di Avrîl stât a Aquilee intun moment di confront e di condivision, no àn vude strade facile tal meti adun i nons dai coleghis di invidâ.
Responsabilitât prime, la grande precarietât che sportei e sporteliscj si cjatin a vivi, tra un contrat e chel altri, tra un comun che al à la pussibilitât di vierzi il servizi ma no lu à ancjemò inviât o chel che lu à daviert e po sierât par tornâ a rinovâ la burocrazie che e covente a mandâlu indevant.
La riunion di Aquilee, dut câs, tai intindiments no voleve jessi un ocasion par vaîsi intor, si ben par meti in lûs i aspiets positîfs des esperiencis che si puartin indevant, cun fadie e passion, no cate lis dificoltâts di programazion par vie di prospetivis simpri balarinis.
A jerin presints i sporteliscj dai comuns di Reane (dulà che cumò il servizi al sta par sierâ), Tavagnà, Manià, Aquilee, Sudri, de provincie di Gurize, e lis dôs personis che a fasin servizi alì de ARLeF. In dì di vuê, dongje di chestis esperiencis si zontin chês dai sportei di Basilian, Buie, Remanzâs, Codroip, Maian (che di pôc al à tornât a vierzi), Voleson, e i sportei de provincie di Udin e di chê di Pordenon che, dopo un moment di polse, al è tornât atîf cul prin di Mai.
Confrontadis lis esperiencis, tai aspiets bogns e in chei mancul bogns, e seneôs di dâ simpri plui costrut ae lôr esperience a pro de lenghe e de culture furlanis, i sporteliscj riunîts a Aquilee a àn finît par meti in clâr che ce che al covente cun plui urgjence al è un coordenament dal servizi sul teritori.
Cussì a àn cjapade cjarte e pene e a àn decidût di scrivi al president de Agjenzie Regjonâl pe Lenghe Furlane e al diretôr dal Servizi Identitâts Linguistichis Culturâls e coregjonâi tal forest de Regjon, par fâ une lôr propueste.
Te letare, che e je stade inviade ancje ai coleghis che no jerin presints par che le sotscrivin, si rimarche soredut «la necessitât di un coordenament formâl, parcè che chel volontaristic e personâl dai sporteliscj, che pûr a àn simpri procurât di cognossisi e di cjatâsi in chescj agns di aplicazion de leç 482, nol è par nuie suficient».
Di chi, la propueste che e sei la ARLeF, tant che organisim di politiche linguistiche, a «coordenâ lis ativitâts dai sportei e che si fasi puartevôs li de Regjon dai problemis, des propuestis e des esigjencis che a vegnin fûr dal lavôr di sportel che – a rimarchin –, pe sô nature, al è simpri a contat cul teritori».
Seont i firmataris, in cheste maniere «i sportei a varessin la pussibilitât di un confront cun chei altris, midiant di un riferiment plui stabil e continuatîf».
E cumò, i sporteliscj a restin in spiete di un rispueste.
Antonella Lanfrit
ATUALITÂT – Sporteliscj ancjemò in spiete............
Di no crodi, dopo agns di vore, ma sore il dut di leçs a pro le lenghe furlane, contant la leç regjonâl dal 15/96, po chê nazionâl, la 482 dal ‘99, e la ultime rivisitazion dal test regjonâl fate dal 2007, se si à voie di vê une mape precise dai sportei in marilenghe atîfs in regjon nol è po cussì sempliç.


text:
42 Namen gefunden
- Achatz Feldkirchen in Kärnten (1)
- Achernig Feldkirchen in Kärnten (1)
- Adami Feldkirchen in Kärnten (4)
- Adlaßnig Feldkirchen in Kärnten (1)
- Adler Feldkirchen in Kärnten (2)
- Admiral Feldkirchen in Kärnten (1)
- Agip Feldkirchen in Kärnten (1)
- Aigner Feldkirchen in Kärnten (2)
- Aktivbau Feldkirchen in Kärnten (2)
- Albel Feldkirchen in Kärnten (2)
- Albrecht Feldkirchen in Kärnten (1)
- Alfred Feldkirchen in Kärnten (1)
- Allesch Feldkirchen in Kärnten (1)
- Allianz Feldkirchen in Kärnten (2)
- Alpe Feldkirchen in Kärnten (1)
- Altenwohn Feldkirchen in Kärnten (2)
- Altersberger Feldkirchen in Kärnten (1)
- Ambrosch Feldkirchen in Kärnten (4)
- Ambulante Feldkirchen in Kärnten (1)
- Amtmann Feldkirchen in Kärnten (3)
- Angelika Feldkirchen in Kärnten (1)
- Angerer Feldkirchen in Kärnten (1)
- Anita Feldkirchen in Kärnten (1)
- Anlagentechnik Feldkirchen in Kärnten (1)
- Apotheke Feldkirchen in Kärnten (2)
- Arbeit Feldkirchen in Kärnten (2)
- Arbeitsmarktservice Feldkirchen in Kärnten (1)
- Arbeitsvereinigung Feldkirchen in Kärnten (3)
- Arneitz Feldkirchen in Kärnten (1)
- Arnold Feldkirchen in Kärnten (2)
- Arrich Feldkirchen in Kärnten (1)
- Assaloni Feldkirchen in Kärnten (2)
- Aue Feldkirchen in Kärnten (1)
- Auer Feldkirchen in Kärnten (2)
- Auernig Feldkirchen in Kärnten (3)
- Augustin Feldkirchen in Kärnten (2)
- Auner Feldkirchen in Kärnten (2)
- Austria Feldkirchen in Kärnten (2)
- Auto Feldkirchen in Kärnten (3)
- Autohaus Feldkirchen in Kärnten (1)
- Automatisierungstechnik Feldkirchen in Kärnten (1)
- AVS Feldkirchen in Kärnten (3)


text:
«Un frico vegan? Ma sino mats?». Sì: un frico vegan. Se il formadi al è un prodot che al ven dal nemâl, un frico vegan al vûl dî gjavâi il formadi e meti alc di compagn, che però nol è il formadi. Une marcje dal made in Cjagne lu à fat e lu sta vendint: il frico vegan. Arnaldo Zorzetto – imprenditôr e in passât gjestôr di locâi de movida udinese, fin che al à finît par vierzi a Cividât un puest là che il mangjâ furlan al è l’umbriçon dal mont – si suste. Il frico al è il master–plat de sô Osteria alla terrazza e di un progjet che, partît de citât ducâl, al è lât pes sagris di dut il Friûl. Ancjemò sul frico vegan: «Jo no discut lis sieltis di marketing, ma par plasê: no stait a clamâlu frico. Un frico cence formadi nol è frico. Vonde. Che lu clamin… ce saio jo… pete di cartufulis? Ma no frico».
La tutele dal prodot. Par cui che no lu cognòs, Arnaldo Zorzetto al è un personaç tant creatîf. Un vulcan di ideis. La ultime si davuelzarà chest atom: il frico plui lunc dal mont. Un fricon dilunc dai 86 metris dal Puint dal Diaul, a Cividât. Cun tant di documentazion video, doprant un dron. Parcè un event dal gjenar? «Par sburtâ la tutele dal prodot, sensibilizâ la int e tirâ dongje noaltris piçui produtôrs par fâ deventâ il frico Dop o Igp: cun tutele ricognossude e un dissiplinâr clâr, che lu pei al Friûl. La tutele dai produtôrs par prins. Problemis come che a son stâts cul Tokai, no ju viôt, nol è pericul che il prodot nus vegni robât. Ma za vuê al supermarcjât si cjate frico produsût in Lombardie. Alc al va fat par blocâ chestis delocalizazions: il frico al à di jessi un prodot di un teritori».
Po dopo, si à di frontâ il probleme dal non. No ducj a san che Frico al è un non comerciâl olandês regjistrât, di une aziende grandonone che e prodûs formadi. Par capîsi: une specie di Nutella dal lat lavorât, pressât e, si fâs par dî, insacât: baste viodi la galarie des piecis di formadi sul web. Prodots che a van ancje in Gjermanie, France e Spagne. La Frico Cheese e à za jevât pucis in passât sul non, par vie che al è regjistrât e che in Olande al identifiche un prodot specific, come la Nutella pe creme di cjocolate. «Dome Savio, il produtôr plui impuartant di frico chi di nô, al è rivât a vê une liberatorie par doprâ il non. La idee dal event di Cividât e vûl creâ un Consorzi o une Associazion di impresis par studiâ soluzions buinis pal marcjât e prudelâlu cuntun dissiplinâr».
Street food. Zorzetto al à pandût il frico ator pal Friûl maridant il concet dal Street food, frico tant che “mangjâ di strade”. La sô Ostarie e je intune vie strete, e par vie de assonance cul non street lu à lançât su Tripadvisor tant che locâl che al propon mangjâ origjinâl e gjenuin. Cuatri agns za fa, si è inventât il Frico-burger, un panin implenât di frico, pratic di cjapâ sù e di puartâ vie.
No “mangjâ e murî” ma: mangjâ e talpinâ pe storie de citadine su lis aghis da Nadison. Slargjant la filosofie, si è inventât une ApeCar par dâ fûr il Frico-burger ator. L’an passât, a Friulidoc, al à vendût 1500 panins di frico.
E invezit, la partecipazion al Street Food Truck Festival (event davuelt a Udin in Zardin Grant, tancj furgons e birocins che a proponevin mangjativis di cualitât) lu à fat incuintrâ cun chei di Farinel on the road, che dai Cjanâi dal Canavês (Piemont) a proponevin la “miasse”, piadinis di polente, cuetis sul fier ardint. «E cussì,o vin proponude ancje une piadine furlane: cun dentri ce che un al vûl. Il persut di Sant Denêl o il stes frico».
La invenzion che invezit e à plui pandût il non di Zorzetto ator al è Man vs Frico, une kermesse che e zire par locâi e sagris. Vêso presint lis garis che a vadin a butinton in Americhe, dulà che un al sfide altris concorints a mangjâ une cierte cuantitât di hamburger, plui svelt che al pues? Man vs Frico e je une gare jenfri mangjadôrs di frico. Si scuen parâ jù un chilo e mieç di robe. A àn za partecipât in 230 di lôr. Il record lu à Marco Giorgiutti che al à netât il plat in 3 minûts e 7 seconts. ❚
✒ Oscar Puntel
Frico e fantasie cun Arnaldo Zorzetto, e a Otubar il FRICO plui lunc dal mont............
«Un frico vegan? Ma sino mats?». Sì: un frico vegan. Se il formadi al è un prodot che al ven dal nemâl, un frico vegan al vûl dî gjavâi il formadi e meti alc di compagn, che però nol è il formadi. Une marcje dal made in Cjagne lu à fat e lu sta vendint: il frico vegan. Arnaldo Zorzetto – imprenditôr e in passât gjestôr di locâi de movida udinese, fin che al à finît par vierzi a Cividât un puest là che il mangjâ furlan al è l’umbriçon dal mont – si suste. Il frico al è il master–plat de sô Osteria alla terrazza e di un progjet che, partît de citât ducâl, al è lât pes sagris di dut il Friûl. Ancjemò sul frico vegan: «Jo no discut lis sieltis di marketing, ma par plasê: no stait a clamâlu frico. Un frico cence formadi nol è frico. Vonde. Che lu clamin… ce saio jo… pete di cartufulis? Ma no frico».


text:
Ferovie
La ferovie (o ferade) e je une struture di traspuart in tiere fate par fâ cori su i trens e par menâ vie oms o robis. Il fier dulà che al côr il tren al è fat cun dôs guidis clamadis sinis poiadis su traviersis che a jerin prin in len di rôl e cumò cuasi dutis in ciment che coventin par tignî su e a la misure juste une di chê altre, chê misure si clame scartament che al è di un fier a di chel altri di 1435 mm in Europe, Cine, Stâts Unîts e Messic. Difarents scartaments a son par esempli in ûs in Spagne, Portugal e Irlande.
Cun traspuart feroviari si intint il puartâ int o robe di un puest a di un altri cuntun sisteme specializât clamât ferovie doprant un mieç di traspuart clamât tren. Si puedin dividi dôs manieris principâls di traspuart sul fier:
· Traspuart di int doprant trens viazadôrs cu lis carocis a pueste che a cambiin daûr de cualitât dal aredament, dal servizi e da la velocitât che a puedin lâ.
· Traspuart di robe (merci) doprant trens midiant cjars feroviariis che a cambiin daûr che a vedin di menâ robe in sorte, se a son vierts o sierâts, e cjârs specializâts (puarte container, par cjamâ autos, cisternis, tramogis e vie indenant).
StorieModifiche
La Storie de la ferovie e tache in Inghiltere, là che prin e vignivin dopradis feroviis tiradis di cjavai sedi inte zone da lis minieris, par gjavâ il minerâl, sedi intes grandis citâts pal traspuart public. La prime locomotive a vapôr e je dal 1804, la prime ferovie publiche e fo il toc Stockton and Darlington Railway screade intal 1825. Purpûr si use scomençâ la storie da lis feroviis cu la gare di Rainhill in Inghiltere par cjatâ la locomotive juste par cori su la linie di Liverpool. L' ing. George Stephenson al à fate la locomotive Rocket intal 1829, che ducj a clamin la prime da lis locomotivis parcè che tache insieme ducj i argagns come la cjalderie tubolâr cul camin. Cun chê Stephenson al è rivât a tocjâ i 48 km/h e i 28 km/h cun daûr cjars tirâts par 17 toneladis. In Inghiltere lis feroviis a an dât une man al svilup da la Rivoluzion Industriâl. Di chê volte si è tacât a dâ un non specific a lis relazions tocjadis (linie Liverpool - Manchester). Di chê volte al è restât il fat che i trens su lis feroviis a corin a çampe, e i segnai feroviariis a son a çampe dal sens di marce. La prime ferovie taliane e fo la Napoli-Portici, intal Regni da lis dôs Siciliis, screade ai 3 di Otubar dal 1839 dal re Ferdinant II Borbon. Chê e jere il prin toc di chê che e vignarà la ferovie Napoli - Nocera - Castellammare. Chest prin toc al jere lunc 7.640 metris, cuntune locomotive Bayard che e rivave a la velocitât di 60 km/h (50 km/h tirant daûr un tren).
Aspiets ambientaiModifiche
Il traspuart feroviari al è il mieç di traspuart mecanic par vie tiere plui eficient pal consum di energjie. Lis sinis a dan un supuart plan e salt a lis ruedis dal tren, a fasin in maniere che lis ruedis a puedin rodolâ cun verementri poc freament; cussì che cun mancul pierdite di energjie pal atrît si dopre mancul potence, rispiet a compagns sistemis su gome e vie pes stradis, par tirâ plui cuantitât di pes, int o robe che a sedi. Cun di plui il slis de sine de ferade al rint il moviment plui comut in confront a di chei altris sistemis di traspuart vie tiere. In gjenar, a compagn tonelagjio (o numar di viazadôrs menâts), un tren al vûl dal 50 al 70% di mancul energjie rispiet al traspuart su strade, e viodût che si discjarie il propri pês in tiere, midiant lis traviersinis, dispiardintlu miôr, si à il risultât di podê vê plui pes par ogni cjarpint rispiet al traspuart stradâl.
La produzion de la energjie che e covente pe trazion e po vignì in dôs manieris difarentis: ·Trazion a eletric: l'energjie e ven di une centrâl eletriche, che e à une grande eficience. ·Trazion termiche: i motôrs diesel doprâts pa lis locomotivis a son di ultime gjenerazion che a puartin al mancul la strassarie di carburant.
Ducj e dôi chescj sistemis a son mancul incuinants rispiet ai motôrs dal traspuart su gome dulà ce ogni mieç al à un sô motôr dulà dut il procès e il control al è mancul sot voli. Il traspuart feroviari al dopre miôr il spazi. A timp compagn, une linie feroviarie a dopli binari mene un numar di personis o di toneladis di robe plui grant di une strade a cuatri corsiis. Chest al è il motîf par cui in tancj Stâts che a son plui indenant il traspuart feroviari al è la plui grande forme di traspuart public. Cun di plui la sigurece e je une vore plui alte che rispiet al traspuart su gome.
I prins trens in FriûlModifiche
Il 27 di Lui dal 1857 l'imperadôr d'Austrie Francesc Josef al screave il toc di Lubiane a Triest, fasint in maniere di podê lâ di Triest a la capitâl Vienne. Pal colegament Udin cun Vignesie, impen, si è scugnût spietâ il 1860. Tal 1879 si è podût lâ di Udin a Pontebe e Tarvis. Subite daspò la Societât Venete e à fat la Udin Cividât. Intal 1906 si è screade la Transalpine, che con un ardît segnât dulin vie la val dal Vipac e dal Lusinç, traviersant Gurize, Piedicuel e Bohinj, si tacave a la rêt che e jere za a Jezenice. A jerin oparis di inzegnerie che pe epoche e jerin un grum indenant, come il puint di Solkan che al à la plui alte arcade di piere intal mont (85 metris) o la galarie di Piedicuel sot da lis Alps Gjuliis lungje plui di sîs chilometris. La Transalpine e je stade une da lis viis plui impuartantis di comunicazion tra la Europe centrâl e il mâr par l'imperi austri-ungaric. Intai ains de Prime Vuere Mondial, a forin fats su diviers tocs di ferade, par plui a scartament a 750mm, par esempli il toc di Cividât a Cjaurêt lunc 28 Km, sierât intal 1932, o chel di Vile di Cjargne a Comelians, lunc 15,13 Km e sierât intal 1935. Une altre linie, la Tumieç Vile Santine, tignude de Societât Venete par agns, e à sierât il sô esercizi viazadôrs; il toc Tumieç Stazion pe Cjargne, ancje se je za ferme di ains, cun cualchi manutenzion straordenarie, al podarès benissim fâ il sô servizi merci. A Triest, in chê che cumò e je la stazion di Campo Marzio, al jere un toc di ferade che si tacave a Erpelle cu la ferovie Istriane. E ancje un altri toc clamât la Parenzane che, a scartament ridot, al leve (dal 1902 al 1935) di Triest a Capodistrie-Buje-Visinada-Parenzo. La linie Tarvisio-Fusine-Ratece, intai ains '60, e à planc planc sierât come la Cjasarse Spilimberc-Pinçan. Altris progjets di potenziament, come la gnove Udin Triest cul toc dret di Cormòns a Redipuie bandonât in funzion di altris lavôrs ritegnûts plui impurtants come chei dal scali di smistament merci di Çarvignan. Intai agns ’90 al è stât bandonât il toc di S.Zorç a Palme.
La rêt furlane dal dì di vuêModifiche
La rêt, ven a stâi stazions, implants eletrics, sinis e manutenzions, a stan sot Rete Ferroviaria Italiana. La S.p.A. Trenitalia, e fâs regolâr servizi su lis liniis de la Regjon e cul sô jutori, tant je vere che la Regjon e à contribuît a cjoli materiâl rotabil (par esempli il gnûf “Minuetto”). Lis liniis a dopli binari a son la Triest-Çarvignan-Tisane (par Vignesie), la Triest-Gurize-Udin-Sacîl (Trevîs-Vignesie) e la gnove “Pontebane” di Udin a Tarvis(-Arnoldstein), dutis eletrificadis. La "Pontebane", al moment pôc doprade, e di Cjargne a Tarvis in gran part in galarie o su viadots, e je a dopli binari e a velocitât teoriche fin a 180 Km/h e cun i plui modernis sistemis di sigurece.
Chês a binari sempliç a son la Glemone-Pinçan-Sacil (o "Pedemontane"), la Çarvignan-Palme-Udin, il toc Ronchi Sud-Ronchi Nord, la Gurize Slovenie (-Vrtojba-Nova Gorica), la linie merci ator di Udin e la Triest Campo Marzio-Rozzol-Opicine che e va a tacâsi cun chê a Monrupin (Kreplje-Nova Gorica "Transalpine") e la Vile Opicine-Aurisine.
Son ancje dai tocs par ûs industriâl: la Cjargne-Tumieç, la San Zorç-Puart Noiâr, il toc Monfalcon-puart, il toc Triest Aquilinie-Noghere, un toc a Osôf e cualchidun altri plui piçul (Budoie, Basilian, Tor di Zuin, Gurize, e vie indenant). Par ce che e rivuarde i scalis merci, al si scuen marcâ che tancj puescj doprâts par agns a son stâts sierâts come Tarcint, Cjargne o Cormons. Restin in vore pardabon Osôf, Palme e i puarts di Triest, Monfalcon e alc a Sant Zorç. Il grant implant di Çarvignan fat su intai prins agns ’80 al è nassût za vecjo: al jere stât pensât par un mont dividût tra est e ovest che a nol è plui. Cumò si cjatin, cundiplui dal nestri, smistaments in Austrie dongje Vilac e in Slovenie dongje Lubiane e si robin il lavôr un cul altri. Feroviis e Regjon a stan pensant di doprâ il scali di Çarvignan no plui come smistament ma come scali intermodâl, che al volarès dì meti a Çarvignan gran part de robe furlane che e viaze sul tren.
La linie a alte capacitâtModifiche
La linie dal futûr e je che tal “Curidôr 5“ che e sarès un colegament internazionâl di Lisbone in Portogal al varès di lâ in Ucraine, il segnât al è decidût ma a son discussions e protestis. La gnove linie de basse furlane dal Tiliment fin a Tor di Zuin corarà dongje la autostrade, di Cervignan al Lusinç vignarà dongje la linie vecje ancje se par slargjâsi nol è tant spazi: tai agns a àn fatis su cjasis fintremai sul ôr de ferovie. Ma a Porpêt la int no je par nuie contente di screâ une linie gnove tal paîs. Alì ator al è dut un davoi di autostrade, scjali merci di Strassolt, stradis e viadots za cumò. Lis previsions a sburtâ la gnove opare a son che intai prossims dîs agns il volum des mercis al sarà plui che dopli, il petroli al costarà masse, e la direzion no sarà tant viers il nord Europe, ma vignarà plui int e robe dal est. Il sisteme futûr (2020) al sarà une linie metropolitane (chê vecje) messedade cun chê (la gnove) ad alte capacitât. Le gnove linie intal toc Monfalcon-Triest, par vie dal Cjars e da lis sôs aghis di sot vie e da la dificoltât di sbusâ il Cjars, in galarie.
I comuns che no son dacuardi e che no àn firmât l'acuardi sul segnât proponût de Regjon FVG a son chei di Porpêt,Vile Vicentine, e chel di Doberdò.
Il prin toc si proviôt che al scomenci i lavôrs tal 2010. La Alte Capacitât daûr di un studi indipendent di une societât inglese, la Scott Wilson, al dîs che podarà gjavâ ae strade nome il 1% dal trafic. Secont une stime chest grues investiment al podarès gjavâ un 2,6% di passizîrs e il 3,7% di mercis. Cumò e tache la sô strade il progjet cu la Valutazion dal Impat Ambientâl, li che varan la pussibilitât di tornâ a fâsi sintî lis Aministrazions locâls ma ancje associazions, comitâts e citadins, par podê marcâ lis lôr osservazions. La V.I.A. e varà dut câs di tignî cont di dutis lis soluzions ancje fûr di chês za aprovadis. Sarà ancje di viodi se la opare e sta in pîts dal pont di viste economic. La opare cjalcje puescj di Impuartance Comunitarie e sot Protezion Speciâl che àn bisugne di valutazion un grum plui grivie par vie di "habitat" delicâts.
La linie Udin CividâtModifiche
Il 24 jugn dal1886, il prin tren al rivà di Udin inte stazion di Cividât. Il presit di chê prime corse al jere di Udin a Cividât di liris 1.65 pe prime classe, 1.20 liris pe seconde e 0.85 pe tierce. Il 23 novembar dal 1938 a àn cedût dôs arcadis dal puint su la Tor intant che al passave il tren di Udin fasintlu colâ dentri il flum, locomotive a vapôr e trê carocis, causant 13 muarts. Intai ains '50 e à vût il sô moment fuart sedi pai viazadôrs che pes mercis. Lis corieris intai '60 a àn fate une buine concorince che nome cun investiments in gnûf materiâl par sostituì lis vaporieris a àn podût tignì bot. Intai ains '80 a je stade rinovade la stazionute di Remanzâs par podê ancje incrosâ i trenos. Intai ains '90 ven screade une fermade a Butinins al servizi de zone industriâl di Cividât doprade in veretât une vore poc. La societât di gjestion che e jere la Venete, e devente Ferovie dal Nord - Est e daspò prin FUC (Ferovie Udin - Cividât) e di poc e je jentrade te gjestion la Regjon Friûl - Vignesie Julie. Par doprâ miôr i implants cun dute la lôr potenzialitât, sedi par viazadôrs che pe robe, al sarès bisugne di un sburt politic, come che lu à za dut il traspuart public, o di un cost dal traspuart privât mancul convenient.
Servizis pai viazadôrs disabiiModifiche
Midiant dal sô servizi di Assistence presint in 225 stazions, Trenitalia e sigure plui servizis pai clients disabii: la metude a disposizion de cjadree cun lis ruedis, la guide in stazion e l'acompagnament fin al tren, tant la guide fin a le jessude de stazion o a un altri tren che al spiete, la salide e la dissese sui carei elevadôrs, il menâ a man il bagai (nome un cuel) la distribuzion di materiâl di informazion (libretuts, audio cassetis par cui che nol po sintî). I viazadôrs in carocele, interie o di pleâ, a puedin doprâ i trens che an la caroce cun l'imprest par montâ, che si po cognossile de piture internazionâl di pueste (pitogram).
Il tren covenient pai zovins Viazâ cul tren al è convenient pai zovins: i grops di almancul sîs students, cun di fat e àn bon dirit a un tai dal 20% par viazâ cul Eurostar, intes cucetis e tai vagons liet e dal 30% su ducj chei altris trens. I students che son sot dai 12 agns puedin vê la tarife speciâl dai zovins, ven a stâi di un di plui di scont dal 50% sui puescj a sintâsi e dal 30% par lis cucetis e veturis liet. Par ogni 15 students che pain al è juste proviodût un biliet a gratis par cui che al compagne e fin al massim di cinc gratuitâts par grup. I viazadôrs disabii che an il recuisît e puedin vê un tai al biliet (cun Cjarte Blu e concession special III e VIII). Cui che al à bisugne di un di plui di informazions al po cjatâ sul sît www.trenitalia.com inte part Servizis par disabii.


text:
Bants e avîs
Didatiche e esams in presince, a rivin lis gnovis indicazions dal Retôr
Al è jessût un gnûf comunicât che al fevele dal davuelziment des provis di esam e des sessions di lauree
In zonte a ce che al è stât fissât ai 23 di Avrîl in rivuart aes ativitâts didatichis, di laboratori e ai servizis, a vegnin dadis fûr chestis gnovis indicazions.
1) I esams di profit pes sessions programadis pai mês di Jugn e Lui 2021 si davuelzaran in presince, dut câs i students che a son a stâ fûr e chei che par motîfs valits no rivin a vignî in sede a podaran ancjemò fâju a distance.
In câs di particolârs dibisugnis didatichis e logjistichis al sarà pussibil fâ provis a distance daspò de autorizazion de bande des Diretoris o dai Diretôrs dai dipartiments.
2) I esams di lauree de session ultrastraordenarie (a.a. 19/20) e estive (a.a. 20/21) si davuelzaran in presince. E sarà dut câs garantide la pussibilitât di fâju a distance.
3) Lis visitis organizadis difûr dal ateneu in aziendis, ents o istituzions a puedin tornâ a tacâ intal rispiet des disposizions de Universitât e dai protocoi di sigurece metûts jù de bande dai sogjets che a dan acet.
Par vê plui informazions tal detai si rimande aes pagjinis web dai singui cors di studi.


text:
#06 – La Bestia Mi àn invocât. Al è stât un tâl siôr Serafin (ironic, no mo?) che al à convocât a scrivi contis sul teme Bestiis e jo che o soi, tant che “chel altri”, onissient e onipresint o ai scoltât e cjapât il testemoni: o soi il epitome de peraule: o soi “La Bestia”, sì: Belzebù, Satane, Lucifer, [...]
Tag: Argo Patùs
#07 – Asaltos! Mandi, cemût? O soi Jelena. Óllafdóttir. Sì, sì, chê di Flôrs… di velen. Il gno consulent di Marketing, il mitic Rafa, ce plume chel!, mi à conseât di mantignî il stes formât di comunicazion e mi à dit di scrivi un test preseabil sore il teme Fieste, e o ai di dî che fin a cumò al [...]
#4 – Flôrs… di velen Mi presenti: o soi Jelena Óllafdóttir, o soi nassude in Islande tal 1982 di mari rumene, russe, bulgare e cravuate e pari islandês e o soi Velenadore professioniste. O ai cjapât il titul ae Universitât di Siencis Nereosis Vlad Tepes di Sofie. O soi lade là a studiâ daspò de sparizion dai miei gjenitôrs in [...]


text:
Un politic navigât une volte mi à dit che la campagne e scomence la dì dopo des elezions (par preparâ chês de riconferme...). Ancje se cheste volte mi è lade strucje, o ai volût tignî bon distès il consei chi parsore e se propit no fevelìn de stesse campagne, mi soi butât sul agricul di terace. Ve ca ce che o ai cumbinât cun pomodoros, basili, freulis e une plante di frambue... tal mieç al è ancje un Ibiscus, che al fâs dome rosis.: ve ca cualchi fotografie.
Us segnali la tignude dal "contadin": maiute made by Friulpoint e scarpet cjargnel handmade in Paulâr!
Bon, cumò o voi a bagnâ: us tignarai inzornâts.


text:
A son 23 mil – come i lemis che al conten – lis resons par jessi contents de jessude dal inzornament, simpri plui complet, dal Grant Dizionari Bilengâl Talian-Furlan che il Centri Friûl Lenghe 2000 al à dât fûr daspò nûf agns di fadiis che i furlans di vuê e di doman no dismentearan. La operazion e je pardabon imponente e il risultât par sigûr storic, no tant pe evoluzion de lenghe furlane – che e je bielzà ricognossude tal numar straordenari di peraulis e di espressions (14 mil frasis idiomatichis) regjistradis intal Dizionari – ma soredut pai disvilups che e podarà dâ intal avignì. Di fat e da, a ducj e une volte par dutis, un repertori concret dai tiermins plui diferents che a puedin sei doprâts in ducj i cantins de vite sociâl, de scuele ae publiche aministrazion, de comunicazion ae sience.
Al è chest il plui grant contribût che salacor i vignarà ae marilenghe di un lavôr penç e complès, dulà che a colaborâ al è stât un piçul esercit di 31 lessicolics che a son lâts indevant par agns a ingrumâ – peraule su peraule – chest tesaur: un patrimoni che nol cjape la vieste di un volum sglonf di pagjinis e di pês, ma di un cd-rom picinin picinin, che al lavore (graziis ae compatibilitât studiade di pueste dai tecnics dal Centri) su ducj i sistemis operatîfs plui doprâts, Windows, Mac o Linux.
I timps dal Pirona a son passâts e la gnove grafie uficiâl che la Regjon e à stabilît par leç cumò e à un mieç par rivâ sui computers di ducj chei che le doprin. A dâ il bon acet a chest impuartant imprest che si lu doprarà dal sigûr par une vore di agns tal futûr, a jerin – intal gnûf auditorium de Regjon a Udin, in vie Sabbadini – une sdrume di furlans che a spietavin cheste novitât. Un grum di int che e à cjapât di sorprese ancje Roberto Molinaro, assessôr regjonâl ae culture, stranît de vision di centenârs di lôr che a jessin di cjase par vignî a viodi ce? Un vocabolari: il vocabolari di une lenghe che e je daûr a risurî e che e à ancjemò di jessi judade in chest moment, par mudâsi di lenghe in vie di estinzion a lenghe fuarte de gnove Europe dai popui.
Par chest, daûr dal Grant Dizionari al è cetant di plui di ce che si viôt. E je la aleance di un grum di istituzions e di associazions che a lavorin tal cidinôr dì par dì par fâ tornâ a nassi la culture e la lenghe di un popul. La Universitât, la Regjon cu la Arlef (Agjenzie Regjonâl pe Lenghe Furlane), la Cooperative di Informazion Furlane, la Societât Filologjiche, la cooperative Serling: i protagoniscj di un grant sucès che cumò ur tocje ai furlans – doprantlu – di ricognossi.
Walter Tomada
ATUALITÂT. Dizionari superstar............
A son 23 mil – come i lemis che al conten – lis resons par jessi contents de jessude dal inzornament, simpri plui complet, dal Grant Dizionari Bilengâl Talian-Furlan che il Centri Friûl Lenghe 2000 al à dât fûr daspò nûf agns di fadiis che i furlans di vuê e di doman no dismentearan. La operazion e je pardabon imponente e il risultât par sigûr storic, no tant pe evoluzion de lenghe furlane – che e je bielzà ricognossude tal numar straordenari di peraulis e di espressions (14 mil frasis idiomatichis) regjistradis intal Dizionari – ma soredut pai disvilups che e podarà dâ intal avignì. Di fat e da, a ducj e une volte par dutis, un repertori concret dai tiermins plui diferents che a puedin sei doprâts in ducj i cantins de vite sociâl, de scuele ae publiche aministrazion, de comunicazion ae sience.


text:
15 aprile 2007
Otave in Cumierç
Come ogni an in Cumierç e je la fieste de Otave di Pasche. A buinore al è il pelegrinaç al Santuari de Madone.
Dentri dal Santuari e je une biele statue de Madone cul Frut e che e je leade a une biele liende. Il dut al è scrit intun publicazion che e stade publicade pai siet secui di fondazion dal Santuari (1305).
Vie pal dì a van a dilunc lis barachis par mangje e bevi in companie e continuâ a fâ fieste.
Dentri dal Santuari e je une biele statue de Madone cul Frut e che e je leade a une biele liende. Il dut al è scrit intun publicazion che e stade publicade pai siet secui di fondazion dal Santuari (1305).
Vie pal dì a van a dilunc lis barachis par mangje e bevi in companie e continuâ a fâ fieste.
Nessun commento:
Iscriviti a: Commenti sul post (Atom)


text:
04 dicembre 2010
Premi Friûl
Usgnot o ai stât al Palamostre pe prime serade di Musiche/Muziche. E jere la serade dedicade a la musiche slovene, in colaborazion cu la comunitât slovene de provincie di Udin.
Ma chei che o spietavi a jerin i R.Esistence in Dub, chi sot o cjatais il video de lôr esibizion al Liet International Festival che a àn vinçût in Bretagne sabide passade: BULOS E VONDE!
E usgnot la serade dal Premi Friûl: 20.30 li dal Palamostre a Udin.
Ma chei che o spietavi a jerin i R.Esistence in Dub, chi sot o cjatais il video de lôr esibizion al Liet International Festival che a àn vinçût in Bretagne sabide passade: BULOS E VONDE!
E usgnot la serade dal Premi Friûl: 20.30 li dal Palamostre a Udin.
Nessun commento:
Iscriviti a: Commenti sul post (Atom)


text:
Vive il 3 di Avrîl!
In barbe a cui
che nus viôt sotans
Il pericul de retoriche al è simpri fuart cuant che a son celebrazions uficiâls.
Lu è ancjemò di plui cuant che chestis a son cussì raris che al somee cuasi di vê di condensâ, intun sôl moment, dut ce che al ven dineât dilunc dal rest dal an. Cussì al podarès sucedi che ancje in ocasion di chest 3 di Avrîl dal 2019, che al ricuarde la nassite dal Patriarcjât di Aquilee, si fasìn cjapâ la man de enfasi, di andis nostalgjichis o di peraulis vueidis de bande di chês istituzions presintis sul palc uficiâl, cuasi costretis par leç. Atenzion a no colâ nancje intune disposizion contrarie, o sedi a no calcolâ la lôr presince tant che il risultât di une pression popolâr, di un sintiment simpri plui condividût e difondût che al à puartât ae uficializazion de nestre fieste nazionâl. Al è un pôc come pal furlan a scuele: o podìn criticâ cemût che e je aplicade la leç che e fisse la presince intes aulis, ma no vin mai di dismenteâsi di pretindi che cheste e sedi rispietade e che se e esist al è dome in graciis de volontât des fameis furlanis.
✽✽ Se il to Comun, duncje, nol espon la bandiere cu la acuile patriarchine, la bandiere che e identifiche la nestre int, al è just protestâ e pretindi di viodile svintulâ. Denunziait chei sindics che a van cuintri
de leç, no stait a rassegnâsi ae idee che si trate dome di un toc di stofe: al è il simbul de nestre anime coletive chel che al ven dineât.
Cjalait che, cundut dai sfuarçs, des fadiis di tancj furlans, la idee prevalente inte classe dirigjente di cheste regjon e je che dut chest al sedi dome folclôr, une copie di une cualsisedi rievocazion storiche par turiscj. E je une concezion presinte no dome in cuasi ducj i politics, ma ancje tra i imprenditôrs, i professioniscj e fintremai in cualchi strât de popolazion, in chei teritoris dulà che chê propagande italianiste che tant e martiele e à fat plui vitimis.
✽✽ Po dopo, denant di batudis tant che «O volês tornâ al feudalisim», no stin a fâ i interlocutôrs simpatics, ma rispuindìn cun fermece al stupit di turni, domandant prin di dut ce che al cognòs pardabon de storie dal Patriarcjât, de sô forme istituzionâl avanzade, di chê democrazie parlamentâr uniche inte Europe dal timp, dal so rûl pardabon di prin plan intal Vecjo Continent, des strategjiis metudis in at pe sô licuidazion.
Ma a son robis che voaltris letôrs de Patrie o cognossês ben. Ve che alore atualizâ lis nestris ciertecis, rinfuarçâ il spirt identitari che lis caraterize, al devente l’element principâl intes celebrazions dal 2019.
✽✽ Celebrazions che si tegnin a Gurize, in chest moment paradòs e paradigme de cuistion furlane, cu la progjetade anession de sô ex provincie a chê di Triest. Une prove che e jentre inte logjiche di un gnûf centralisim regjonâl basât su la ipotesi di un unic grant pôl di disvilup dal puart julian. La riorganizazion teritoriâl, l’asset e la funzion dai ents locâi, tacant dai Comuns, e devente la sfide che o vin denant. Di frontâ cence prejudizis, ma cun ancjetancj ponts fers. I palets che nô o vin di meti, a tocjin prin di dut la vision strategjiche dal rûl di cheste Regjon dentri de Europe, su la fonde dai cambiaments profonts che a son daûr a sucedi, cul difondisi di un nazionalisim statalist, puartadôr di gnovis prepotencis bande i popui “diviers” par storie, lenghe e culture. No dome. Se o cjalìn bande il futûr, o vin di interogâsi se ancjemò al esistarà il Friûl cemût che vuê lu cognossìn, devant di un clime che in curt al cambie lis cundizions stessis di vite, economichis e sociâls.
Tornâ al spirt cristian e universâl de Glesie aquileiese, pensâ di gnûf ae sô plui alte forme di realizazion istituzionâl, al devente vuê un stimul a meti il nestri popul al centri di un procès di rinovament e rinassite.
✽✽ Se o sarìn convints che chest no dome al sedi just, ma dovût a favôr des gnovis gjenerazions, celebrâ chest 3 di Avrîl nol sarà un at retoric, ma une faliscje di futûr. ❚
Dree Valcic


text:
La cusine austriache e je un dai plui impuartants simbui de identitât austriache. Difat i plats nazionâi
a rispielin la tradizion e culture, ma ancje fevelin di contats e influencis. Tal vieri cjâf-lûc de dople monarchie austroongjarese si cjatin leams drets aes arts di fâ di mangjâ de Cechie, Ongjarie e la Nord Italie, ma ancje plats slovens e rumens. Il stât federâl Vorarlberg al soreli a mont al è storichementri in rispiet ae lenghe e tradizion leât al mont alemanic-suizar, dulà che a zuin un rôl impuartant prodots e plats fats cul formadi. De cusine austriache si pues dî che e je cognossude par dut il mont prin di dut pai siei dolçuts.
Il plui cognossût plat al è salacor il “Wiener Schnitzel” secont plusôrs une impuartazion de Lombardie, une leiende e conte che il maressial Radetzky al veve puartât cun se la recipe milanese tal 1857, secont il lenghist carintian Heinz Dieter Pohl al è però plui probabil che la leiende e sedi stade cjatade fûr de bande di une vuide gastronomiche italiane (Guida gastronomica d’Italia) dal 1969 (cul titul par todesc “Italien tafelt” tal 1971).
LEIENDIS SU LA DIVIGNINCE DAL FAMÔS SCHNITZEL VIENÊS E IL KAISERSCHMARRN_ Al met in dubi che il famôs Schnitzel vienês al sedi stât impuartât de Italie, stant che la cusine austriache e veve tignît simpri il non origjinâl dai pascj forescj tant che p.e. il “Gulasch” dal ongjarês “gulyás” o “Palatschinke” dal cec “palacˇinka”.
Plui che tal câs di cualsisei altri plat austriac a van a passon tropis leiendis e spiegazions su la divignince dal “Kaiserschmarrn”, une bombe caloriche che si prepare cu la farine, lat e ûfs. Il fat che il non al tache cu la peraule “Kaiser” (imperadôr) al nudrìs interpretazions peâts ae persone Francesc Josef e la sô femine Sissy.
«SISSY DAMI IL TO PLAT, SE NO TI PLÂS, LU MANGJI JO»_ Il cogo imperiâl al à volût preparâ une specialitât pe imperadore Sissy un past fof parce che e veve i dincj ducj rots, a Sissy però il plat no i plaseve, alore il so omp i diseve «Sissy dami il to plat, se no ti plâs, lu mangji jo». Al sovran invezit i lave a scuare, e di in chê volte lu clamavin “Kaiserschmarrn” – une biele storie nassude te bocje de int.
La spiegazion e je dal dut une altre, o vin a ce fâ cuntun plat popolâr cognossût za dal 16. secul. Possibil al è un leam al plat “Palatschinken” tant che il “Strudl” ancje chel di origjin balcanic ongjarês-turc.
In Austrie a vevin batiât dispès plats cul elementut “Kaiser” – par butâ fûr che si trate di alc di ecelent : Kaiserbirne, Kaisersemmel, Kaiserfleisch, Kaiserschmarrn.
La peraule „Schmarren” e diven dal dialêt bavarês e si dopre ancjemò vuê par une robe di valôr bas tal sens peioratîf e si lee al verp todesc “schmieren” (slapagnâ).
Il non origjinâl al ven doprât ancjemò vuê di altris popui de ex-monarchie, in Ongjarie lu clamin “smarni” in Slovenie “šmorn”.
Il mût di fâ di mangjâ al rivà dispès di lontan a Viene, i austriacs a vevin sfrutât ad implen la lôr posizion gjeografiche e cussì ancje la lôr cusine e fo insiorade di guscj di ogni dontri.
Vuê a àn cjapât pît lis cjadenis di fastfood tant che inaltrò, si mangje la Pize e Kebap o cualchi menu cinês, ancjemò di plui che no in Friûl.
Janez Erat
___________________________________
Burgenland: Television inte lenghe dal puest
L’ûs des lenghis di minorance te television al è une vore resint tal Burgenland, la plui zovine provincie austriache.
La redazion dai grups etnics de television di stât austriache (ORF) dal Burgenland e mande in onde trê trasmissions televisivis in adun trê lenghis des minorancis dal puest, cravuat, ongjarês e rom.
La plui grande part dal spazi e je dedicât ae minorance cravuate. Dai 2. di Avrîl dal 1989 il program regjonâl al trasmet ogni domenie des 13.30 aes 14.00 une mieze ore par cravuat intitulade “Dobar dan, Hrvati” (Bundì cravuats). Pôc dopo tal 1990 e nas la prime trasmission ongjare. La emission di mieze ore cul titul „Adj Isten, magyarok!” (Bundì ongjarês) e va in onde cuatri voltis al an.
Cu la stesse frecuence si trasmet dal 2002 la trasmission “Servus Szia Zdravo Del tuha” (“Mandi” in cuatri lenghis) aes domeniis di daspomisdì, dal 2003 ancje cun tocs in lenghe rome che e je mancul rapresentade tes mediis in confront des altris minorancis.
Secont il gjornalist, scritôr, poete cravuat e diretôr responsabil de redazion dai grups etnics dal ORF Burgenland Fred Hergovich: “Al è impuartant che a vegnin scoltadis dutis lis lenghis. Des domandis o savìn che ducj i burgenlandês a vuelin jessi informâts su chel che si davuelç ca dai grups etnics”. Dut adun cun mancul di trê oris di trasmission al mês par dutis lis trê minorancis, nol somee masse se si calcole che lis minorancis a rapresentin il 10% de popolazion dal Burgenland (censiment dal 2001: 87,4 % todescj, 5,9 % (1934: 13,5 %) cravuats, 2,4 % (1934: 3,5 %) ongjarês e 1,1 % altris (roms).
J. E.
TERITORI. La cusine austriache cu lis lidrîs austroongjaresis............
La cusine austriache e je un dai plui impuartants simbui de identitât austriache. Difat i plats nazionâi


text:
Linux
Linux al è il non dal nucli (o par inglês kernel) di sisteme operatîf disvilupât in origjin di Linus Torvalds intal 1991 e dât fûr sot de licence GPL di GNU. Spes chest tiermin al è doprât ancje par indicâ il nucli plui lis utilitâts di sisteme GNU, ma une part de comunitât e critiche chest ûs, preferint il tiermin GNU/Linux.
Il non Linux al è simil a chel dal creatôr, ma in realtât al fo une sielte di Ari Lemke, l'aministradôr dal servidôr FTP là che e fo metude la prime version di Linux, e che al metè intune cartele cun chest non i files di discjamâ. Il non sielzût dal creatôr Torvalds al jere invezit Freax, une combinazion tra “free” (libar), “freak” e “x”, par indicâ che al jere un sisteme ispirât a Unix.
Vuê a esistin une vore di version (clamadis "distribuzions") GNU/Linux, che a àn la stesse base (il nuclei Linux), ma a son difarentis pal nivel di supuart (comerciâl o dome fats di volontaris), i programs disponibii e la lôr gjestion, la facilitât di instalazion e di configurazion, il fat di vê o mancul un servidôr grafic (che al è un servizi separât, e che sore a puedin jessi doprâts diviers ambients grafics, i plui famôs a son KDE e Gnome). Une impuartante difarence e je chê tra distribuzions comerciâls, gjestidis di impresis, e chês no; lis primis (par esempli RedHat, SuSE, Mandriva) dongje di une version gratis a ufrissin ancje versions a paiament cun plui supuart e software; lis ultimis (par esempli Debian, Gentoo, Knoppix) a son basadis dome sul lavôr di volontaris, ma a metin a disposizion dut il codiç sorzint.
Cjale ancje[cambie | modifiche il codiç]
Leams esternis[cambie | modifiche il codiç]
- (inglês) Linux Online
- (inglês) Il sît uficiâl dal kernel Linux
- (talian) Aquilee Linux Project
- (talian) Linux User Group di Pordenon
- (talian) Linux User Group de universitât di Udin
- (talian) Linux User Group di Gurize


text:
Ai 21 di Jugn lì dal Parc dal Cormôr a Udin si è davuelte Viva Onde Furlane, la fieste di autofinanziament de emitente radiofoniche. Sul palc, Gabriellina e un trop di rappers tant che Dj Tubet, il grup strumentâl Daisy Chain, vuidât de ghitarone eletriche di Leo Virgili e, par finî, il colaudât Dj set rock di Abrasive, il dut presentât e animât cul solit snait dai Cjastrons. Cheste e je stade par nô ancje la ocasion di incuintrâ Pauli Cantuart, president de societât cooperative Informazione Friuliana, e fâ cun lui il pont su la situazion di Onde Furlane. Lis rispuestis no sunin nuie ben.
Cemût vadie la radio?
«La situazion no je nuie buine. Dopo un an dal insediament, si pues dî che la gnove Zonte Regjonâl e à mostrât une bassissime atenzion pe politiche de lenghe furlane, sedi tal cjamp de istruzion che ta chel dai media par esempli. Dopo il nuie, plui o mancul assolût, de gjestion precedent si spietavin un pas indenant e invezit, cun grande ipocrisie, i nestris rapresentants si jemplin la bocje di proclamis su furlan e sloven dome cuant che i comude, par esempli par justificâ la specialitât de Regjon, cence dopo investî un boro su chestis diviersitâts linguistichis che costituissin la nestre specialitât primarie».
La leç finanziarie dal 2014 però e a tornât a introdusi dai fonts pal setôr radiotelevisîf…
«Sì, dopo un vueit di 3 agns, che al è stât un tentatîf di sierâ la bocje a cui che no si à mai adevuât a creâ consens cumò a son previodûts 100mil euros par dutis lis radio e lis televisions. A part che mi ven di ridi, no pôc, su la entitât di cheste cifre par cuvierzi dutis lis realtâts, pecjât dome che il 90% al sedi pes televisions e dome il 10% pes radio. In cheste maniere no si sosten cui che al prodûs tramissions par furlan cun continuitât e cualitât, formant e impleant personâl cualificât, ma si premie cui che si môf dome cuant che a son i bêçs e par creâ chel consens che o disevi prime».
Ce significhie in concret par voaltris cheste mancjance di risorsis?
«Par esempli che chest an il Premi Friûl no lu fasìn. L’an passât o sin rivâts a realizâ une biele edizion, inovative, partecipade, sparniçade sul teritori, parcè che o vevin vinçût un bant de ARLeF, ma chest an il bant al è diferent e alore nuie. Sperìn che al sedi dome un an di polse parcè che si sa trop che e je impuartante la continuitât de azion, soredut cuant che si rivolzisi ai zovins. Ma al è un brut segnâl ancje pensant a la farie che cheste manifestazion e je stade pal panorame musicâl furlane. Di sigûr, se nol fos stât il Premi Friûl, prime dal conciert di Manu Chao a Triest i Playa Desnuda insieme a Dek ill Ceesa no varessin sunât e cjantât il toc “Premi Friûl viodût dal underground”, denant di plui di 12 mil personis. Un toc dai mitics Prorastar, vincidôrs tai agns ’90».
Chest an duncje no organizarês nissun concors pe musiche in marilenghe?
«Veramentri o sperìn che il gnûf bant de ARLeF nus permeti di tornâ a puartâ in Friûl Suns, il festival pe cjançon in lenghe minoritarie vierts a lis minorancis dal Sud da la Europe, che l’an passât o vevin espuartât cun sucès a Moena te Ladinie. Chest al darès un minim di continuitât al setôr musicâl in marilenghe, che al tire simpri dongje une vôre di zovins, e che al rapresente un esempli positîf di cemût doprâ una lenghe minoritarie».
Intant che o spietìn Suns, ce gnovis podìno scoltâ in radio cheste Istât?
«Cul 23 di Jugn, Radio Onde Furlane e à inviât la programazion estive che e larà indenant fint a Setembar. Biei radiodrams e leturis radiofonichis fatis cul jutori di atôrs di teatri che a àn decidût di dânus une man e la riproposizion, ogni dì a lis 11 di “Friûl Parade” cun Mojra Bearzot, la nestre vôs da la Istât.
E par ce che al rivuarde la produzion musicâl da la etichete Musiche Furlane Fuarte?
«O rivarìn juste adore a publicâ il cd dai vincidôrs de ultime edizion dal Premi Friûl, Aldo Sbadiglio e la Famiglia Ananas in vacanza a Dresda. Come al solit podês spietâsi une altre sorprese, musiche furlane sureâl cu la partecipazion di ospits inspietâts. A son in vore a regjistrâlu e mixâlu e al sarà presentât dopo l’Istât intune altre fieste-conciert di autofinanziament…». ❚
✒ Natascia Gargano
Viva Onde Furlan ancje chest an, ma il prossim?............
Ai 21 di Jugn lì dal Parc dal Cormôr a Udin si è davuelte Viva Onde Furlane, la fieste di autofinanziament de emitente radiofoniche. Sul palc, Gabriellina e un trop di rappers tant che Dj Tubet, il grup strumentâl Daisy Chain, vuidât de ghitarone eletriche di Leo Virgili e, par finî, il colaudât Dj set rock di Abrasive, il dut presentât e animât cul solit snait dai Cjastrons. Cheste e je stade par nô ancje la ocasion di incuintrâ Pauli Cantuart, president de societât cooperative Informazione Friuliana, e fâ cun lui il pont su la situazion di Onde Furlane. Lis rispuestis no sunin nuie ben.


text:
I tais ae culture a samein jessi di secont plan cuant che si è intune crisi economiche come chê di vuê. Si zonte te nestre suaze ancje la polemiche di cualchi gjornâl nazionâl che par podê meti in crisi une component partitiche e à cirût di butâ pantan ancje sui progjets di valorizazion de marilenghe. Al po jessi just domandâsi se i bêçs a son spidûts ben, ma nol è just gjeneralizâ e mancul ancjemò doprâ par altris motîfs l’impegn e il crodi di tante int. Par chel o vin volût fâ cuatri cjacaris cun Bepi Agostinis, che al è impegnât tal puartâ indenant il progjet di un Teatri Stabil Furlan. Un progjet che, come al à dite lui, «dome un cjargnel al podarès stâi daûr»: une afermazion che e pant la costance par podê stâi daûr a di un progjet cussì, ma ancje la serietât tal volê podê doprâ il strument dal teatri par fâ cressi la culture e la cussience culturâl furlanis.
Bepi, continus de bataie che tu âs puartât indevant fin cumò.
«Pe prime robe, jo cumò o stoi pontant suntune Compagnie Stabil di Teatri Furlan, par vie che vuê come vuê al sarès une vore dûr otignî un Teatri Stabil. Il Stât al à cuestions une vore griviis pes risorsis dal spetacul in gjenerâl (FUS), par chest di Rome no si pues spietâsi nuie. La mê bataie e je scomençade cu la muart di Nico Pepe, che me à lassade in ereditât. Fin che o jeri un sempliç citadin nissun mi scoltave, ma cuant che tai agns ’90 o soi stât conseîr a Udin cul prin Cecot, o ai podût scomençâ almancul a presentâ il probleme. Ducj mi àn fat grandis promessis pre eletorâls, e daspò nuie. Jo, a ogni mût, daspò vê tirât sù cuasi 4.500 firmis e lis trê firmis dai presidents des trê provinciis furlanis e chê dal retôr Honsell tal 2007, o ai continuât a lâ a bati.
Une azion costante tai agns…
A ogni elezion o ai continuât cui gnûfs rapresentants, in particolâr cun chei che a vevin di guviernâ. Cussì, ancje cheste volte o soi partît ma in Regjon pocje sodisfazion: l’assessôr Molinaro al è stât avonde clâr, che a son moments dûrs, ma che al viodeve se si podeve fâ alc, e al veve cjapât contat cui dirigjents dal C.S.S., ma in concret nuie.
Cuâi sono stâts i disvilups resints?
O ai vût un incuintri ancje cul president de Provincie di Udin Fontanini, che par dî la veretât, cuant che o ai dite che par intant si podarès fâ ancje une Compagnie Stabil di Teatri par vie che pal Teatri Stabil a son plui problemis, lui mi è saltât sù disint che se a Triest a son trê Teatris Stabii, ancje il Friûl al à di vê il so. Mi soi consolât. I ai presentât un progjet trienâl adun cul C.S.S., par scomençâ a fâ alc di concret. Daspò pôcs dîs, al à clamât il president dal C.S.S. Bevilacqua: o vin vût un incuintri par me entusiasmant, e in chê ocasion il president Fontanini al à fat so il progjet. Lu à viodût une vore seri e ben cualificât, dant disposizion pes risorsis economichis par scomençâ tal Zenâr dal prossim an. Intant, in chescj mês, il C.S.S. si organize par partî ben preparât: tacant propit de bande che o sin un pôc scjars – ven a stâi sul test teatrâl –, par concludi dopo trê agns cuntun spetacul fat di un regjist professionist no furlan ma che al cognòs ben la nestre lenghe, vâl a dî Gigi Dall’Aglio. Espert in lavôrs cu lis lenghis minoritariis, Dall’Aglio al à za direzût doi lavôrs in furlan, simpri cul C.S.S., «Bigatis» e la «Ultime cene di Nadâl», che a àn vût un grues sucès di public e di critiche al Teatri Giovanni da Udine. O vin inmaneât ancje un progjet pai fruts des scuelis, che a son il nestri avignî. Cumò il progjet al è seguît – o disarès cun tante passion e entusiasim – de Assessore ae culture Elena Lizzi.
Lis polemichis jevadis sù tai ultins timps di cualchi setemanâl talian a àn coinvolzût ancje lavôrs teatrâi: ce pensistu di chest?
Su la cuistion des polemichis di chei ultins dîs achì sui bêçs spindûts pai progjets sul furlan, a part la reazion de int e di tancj personaçs cualificâts, si à di dî che e je stade in fin dai fats a nestri favôr, propit parcè che i bêçs no son stâts butâts vie. Cussì la robe e je finide tant che une bufule di savon. In plui, e je stade la rispueste concrete dal President Fontanini, che al à risolt ancje cui tais che a son stâts fats in particolâr te culture, e la robe e va indenant.
Tornìn alore al gnûf progjet che tu nus fevelavis: cemût si struturial?
Il progjet che o sin daûr a preparâ, nol à nuie ce fâ cul Teatri filodramatic o ancje di cualchi professionist che al pense, avonde spes, di fâ Teatri par fâ ridi, parcè che la int, a disin, a domande di ridi. Cun cheste iniziative , o fasarìn un cambiament sul mût di fâ Teatri furlan. Al varà di jessi un Teatri che al puarte indenant i problemis de int di vuê, e ancje moments de storie e des tradizions dal Friûl, in maniere di fâ cognossi miôr il nestri patrimoni culturâl. Ma soredut al sarà un imprest cetant impuartant par valorizâ e par dâi plui dignitât ae nestre lenghe, parcè che fevelant di robis seriis si varà di controlâ une vore ben il test, no dome pal contignût ma ancje pes peraulis che si varan di doprâ: nissun talianisims, o peraulis che no sedin furlanis.
Mauro della Schiava
_____________________________________
SU LA VIE DI UN TEATRI STABIL: LA CRONOLOGJIE
1972 Alviero Negro e Lelo Cjanton a scomencin a movisi par un Teatri professionist furlan, domandant colaborazion a Nico Pepe.
1979 Nico Pepe al fonde la «Civiche Scuele di Recitazion pal Teatri furlan», in colaborazion cul Comun di Udin, che e dure 5 agns.
1999 Bepi Agostinis, tant che Conseîr Comunâl di Udin, si bat par che la Academie Nico Pepe e prepari atôrs in lenghe furlane. Al scombat trê agns par cause dal diretôr De Maglio, che nol sintive di chê bande, e i cors a son stâts fats par doi agns. Finide la esperience di Agostinis in Comun, e finìs la volontât di continuâ par chê strade.
2006 Agostinis, dopo vê lavorât par doi agns a une petizion par vê un Teatri Stabil par furlan, al consegne a Tesini, President dal Consei Regjonâl, ben 4.700 firmis. Cuasi ducj i politics a dan la adesion, ma ae fin e ven licuidade.
2009 Il President de Provincie di Udin Fontanini al fâs bon il finanziament par un progjet di trê agns, metût adun dal president dal C.S.S. Alberto Bevilacqua. Finalmentri, intal Zenâr dal 2010 al cjaparà pît un discors professionist sul Teatri furlan.
SPECIÂL – Par un Teatri Stabil Furlan............
I tais ae culture a samein jessi di secont plan cuant che si è intune crisi economiche come chê di vuê. Si zonte te nestre suaze ancje la polemiche di cualchi gjornâl nazionâl che par podê meti in crisi une component partitiche e à cirût di butâ pantan ancje sui progjets di valorizazion de marilenghe. Al po jessi just domandâsi se i bêçs a son spidûts ben, ma nol è just gjeneralizâ e mancul ancjemò doprâ par altris motîfs l’impegn e il crodi di tante int. Par chel o vin volût fâ cuatri cjacaris cun Bepi Agostinis, che al è impegnât tal puartâ indenant il progjet di un Teatri Stabil Furlan. Un progjet che, come al à dite lui, «dome un cjargnel al podarès stâi daûr»: une afermazion che e pant la costance par podê stâi daûr a di un progjet cussì, ma ancje la serietât tal volê podê doprâ il strument dal teatri par fâ cressi la culture e la cussience culturâl furlanis.


text:
For di Avoltri cun “Donna ed Emigrante” al à savût ufrî un libri di cualitât, dulà capî cemût che tai secui e je cambiade la emigrazion e la vite des feminis. Tullio Ceconi, curadôr de publicazion, insieme a Annalisa Vacusa, Novella Del Fabbro, Rita Ceconi, Nelio Toch, Chaterine e Liliane Tamusin, al à racuelt e rielaborât testemoneancis e fat un studi critic sul fenomen de diaspore des feminis, pôc contât, se no midiant dai solits canâi de retoriche.
Il libri (222 pagjinis) che al fâs part de golaine di ricercjis storichis sul fenomen migratori dal Comun di For di Avoltri, al ribalte il pensâ comun dal om emigrant e de femine a cjase a tirâ sù i fîs o al massim agregade a lui tal paîs ospitant. Lis feminis di For di Avoltri, tant che la maiorance di chês cjargnelis e furlanis, a son di simpri grandis lavoradoris, in famee, te stale, tai cjamps, tal lavôr artesanâl e in fabriche. I archivis dal paîs gortan nus fasin capî che lis zovinis a partivin za pes atuâls Svuizare, Romanie, Slovenie, Ongjarie, Cravuazie e Austrie tal 1600, par lâ a servizi tant che massariis, braçulis, ma ancje contadinis e adiriture “cramârs”. La industrializazion dal 1800 e puartarà a deventâ operaiis un grant numar di fornesis diretis viers lis fabrichis de plane furlane, de Italie e dal imperi austroongjarês. Clâr al è che no esisteve une etât di passaç de infanzie ae etât lavorative: lis feminis di For, dopo vê alternade scuele elementâr e lavôrs tai cjamps, tal bosc o te stale, a partivin pe fabriche o pes cjasis dai siôrs tor i 13/14 agns. La prime vuere mondiâl e segnarà un sconvolziment sociâl gravissim pe int di For di Avoltri: il front al jere stât plantât propit tai pascui, dulà che la int e lave a tirà sù fen, e i fuarts leams jenfri i cjargnei e i vicins austriacs a alimentaran tes autoritâts dal Ream di Italie un clime di suspiets pesants. I bombardaments, lis distruzions, i corots, la burocrazie a discjarnaran ancjemò di plui la mont. Tal 1919 dut al jere cambiât e il flus migratori viers la “defonte” monarchie asburgjiche si bloche a pro des rotis viers la lontane Americhe e la Italie. Sot il fassisim si slargje te borghesie urbane la mode o la esigjence di vê une femine a “servizi”: chês dal Friûl a jerin particolarmentri gradidis parcè che a jerin determinadis e scolarizadis. Rome, Gjenue, Milan, Vignesie, Turin a saran lis localitâts che a daran plui lavôr ancje aes zovinis di For, che cui lôr sparagns spes a cuistavin la dote par maridâsi, o animâi pe famee restade a cjase. La seconde vuere mondiâl e discjarnarà ancjemò di plui la Cjargne: cu la pâs dal 1945 si tornarà a emigrâ simpri plui viers lis citâts de Italie, viers la Francje e oltri ocean. Gnove destinazion pes nestris fornarinis e sarà la Gjermanie concuistade dal gjelât dai Cjadovrins che a vignivin in Cjargne a cirî lavoranzie feminîl che e lave vie di cjase pe stagjon. L’ultin grant e particolâr fenomen migratori “colôr di rose” al sarà tor il 1966, cuant che – dopo la ruvinose aluvion dai 4 di Novembar – al partì un zimulament tra Como e For di Avoltri. L’industriâl di Lurate Caccivio Rodolfo Tettamanti, proprietari de omonime industrie dolciarie, al veve bisugne di lavoranzie stagjonâl pe produzion di panetons e di colombis. A For, in plui de risultive de future aghe “Goccia di Carnia” di lui fondade, al cjatarà une cincuantine di feminis che par agns prime di Pasche e di Nadâl a emigraran a fâ dolçs e a fâ inamorâ tancj zovins comascs. La storie de diaspore di masse e finirà, come in dut il Friûl, tai agns ’70 cul disvilup dal turisim e cu la industrializazion dal fonts de val, ancje se il dispopolament dal paîs al è continui: al baste pensâ che tal 1961 a vivevin tal comun di For 1449 personis e tal 2001 dome 734. Tra lis riis dal libri une cjosse e je evidente: centenârs di agns di vite di mont e di emigrazions a son cambiâts dal zîr di pôcs decenis. Dut al è cambiât, forsit inesorabilmentri, e no sin ciertamentri noaltris che o podìn dî se in miôr o in piês. ■
Daniele Martina
IL FRIÛL FÛR DAL FRIÛL. For di Avoltri: une lungje storie di emigrazion feminine............
For di Avoltri cun “Donna ed Emigrante” al à savût ufrî un libri di cualitât, dulà capî cemût che tai secui e je cambiade la emigrazion e la vite des feminis. Tullio Ceconi, curadôr de publicazion, insieme a Annalisa Vacusa, Novella Del Fabbro, Rita Ceconi, Nelio Toch, Chaterine e Liliane Tamusin, al à racuelt e rielaborât testemoneancis e fat un studi critic sul fenomen de diaspore des feminis, pôc contât, se no midiant dai solits canâi de retoriche.


text:
Il salût dal “Dreetôr” che al lasse la incarghe
Cul prin numar dal an, us comunichi la novitât che di cumò indevant o moli la direzion dal nestri mensîl La Patrie dal Friûl che e passarà a Erika Adami. La gnove e je za stade anunziade sui media locâi, ma magari no le san i nestris tancj abonâts fûr dal Friûl, in Italie e in Europe, li chel al rive il nestri gjornâl (e ancje di cualchi bande dal rest dal mont).
**Par cui che no le cognòs, Erika e à vût lavorât di redatore in cjâf par la Vita Cattolica li che e à ancje viodût di dôs rivistis impuartantis pal Friûl: la classiche Stele di Nadâl, e une deventade un classic pai fruts tant che Alc&Cè. Duncje la editorie in marilenghe le à mastiade no pôc.
**Daûr de mê decision di lassâ l’impegn no son fats particolârs, dome dôs cumbinazions: une, che dopo trê agns di grant impegn o vevi gole di cjapâmi une polse, e di seconde, cjapâ la ocasion di vê di diretore une gjornaliste brave tant che Erika. Par prionte, la voie di cambiament: al fâs simpri ben un tic di aiar gnûf.
**Lant vie, mi puarti dentri la braùre di jessi stât diretôr di chê che par me e je la testade miôr dal mont: la nestre storiche testade nazionâl furlane.
Ancje par chest o larai indevant a lavorâ pe Patrie, restant tant che colaboradôr.
**Erika e je la seconde diretore pal nestri sfuei dopo Marie Del Fabro, femine dal nestri fondadôr Felix Marchi: a jê i fâs un grant «bon lavôr!».
Dree Venier


text:
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj.
La consegne dal document ai professioniscj de comunicazion le àn fate
l’assessôr regjonâl delegât aes lenghis minoritariis, Pierpaolo Roberti, il president dal Consei Regjonâl, Piero Mauro Zanin, il president de ARLeF, Eros Cisilino e il president dal OdG regjonâl, Cristiano Degano.
Il cors, il prin tal so gjenar, al jere indreçât ai professioniscj e ai publiciscj cuntune competence otime de lenghe furlane fevelade e al smirave a ufrî une formazion specifiche par imparâ a scrivi par furlan, ancje doprant i struments informatics a disposizion, e daûr de grafie uficiâl.
In dut, fra Avrîl e Lui dal 2022, a son stât fats 12 incuintris, par un totâl di 25 oris là che il docent, Michele Calligaris, al à frontât diviers temis partint di concets gramaticâi di fonde, par rivâ po dopo a argoments plui complès. Ogni lezion e jere spartide in dôs parts: une teoriche e la seconde plui pratiche, cun esercizis gramaticâi davuelts in classe, leturis e provis di traduzion o di produzion scrite.
Ae fin dal percors, i gjornaliscj che a àn frecuentât almancul il 70% des lezions a àn sostignût une prove finâl, che ur à dât il dirit di vê l’atestât di partecipazion, document che al permet di domandâ il ricognossiment dai credits formatîfs professionâi.


text:
Miracui da la aghe. Pe prime volte la int de Mont, chê dal Friûl di Mieç e chê de Basse furlane si strenzin adun par bataiâ in difese dai acuedots, dai fontanons, des risultivis e des fontanis. Il spauraç par ducj al è chel che tra un pâr di agns la multi-utility emiliane di Hera – che e controle za Amga-Acegas-Aps – e rivi adore a meti lis mans sore dutis lis aghis de nestre Regjon che fin cumò a stan cirint di resisti in gracie dal Cafc, dal Poiana e di Carniacque, pûr ognidune cu lis lôr rognis. Clamâts adun di Franceschin Baraçut dal Comitât pe tutele dal Bacin montan dal Tiliment, si son cjatâts tes setemanis passadis Adelvis Tibaldi dal Comitât pal Svilup dal Friûl Rurâl e Paolo De Toni, dal Comitât pe difese ambientâl da Basse furlane. Tal câs de Mont, si à tornât a domandâ che la gjestion dal servizi idric e torni in man ai comuns al massim a nivel di valade, lassant fûr dome la depurazion che e podarês jessi controlade a nivel comprensoriâl o provinciâl, un pôc come che al sucêt in Trentin. Inte Basse invezit, il probleme al è chel des stropaduris che si volarès fâ aes pompis che a tirin sù la aghe dai poçs, secont ce che al previodarès il gnûf Plan regjonâl di tutele des aghis. In chest câs, prime di lâ a cjastiâ ducj, si domande di verificâ lis straçariis di cierts implants e di meti man aes fognaduris di tancj paîs, che ogni volte che al slavine a van sot aghe. La bataie dai Comitâts e larà indevant e se no vignaran scoltâts a àn dit di jessi pronts ancje a creâ un moviment politic trasversâl par otignî sucès. ❚
✒ D.Z.
La aghe di mont e chê de basse ce fin fasarano?............
Miracui da la aghe. Pe prime volte la int de Mont, chê dal Friûl di Mieç e chê de Basse furlane si strenzin adun par bataiâ in difese dai acuedots, dai fontanons, des risultivis e des fontanis. Il spauraç par ducj al è chel che tra un pâr di agns la multi-utility emiliane di Hera – che e controle za Amga-Acegas-Aps – e rivi adore a meti lis mans sore dutis lis aghis de nestre Regjon che fin cumò a stan cirint di resisti in gracie dal Cafc, dal Poiana e di Carniacque, pûr ognidune cu lis lôr rognis. Clamâts adun di Franceschin Baraçut dal Comitât pe tutele dal Bacin montan dal Tiliment, si son cjatâts tes setemanis passadis Adelvis Tibaldi dal Comitât pal Svilup dal Friûl Rurâl e Paolo De Toni, dal Comitât pe difese ambientâl da Basse furlane. Tal câs de Mont, si à tornât a domandâ che la gjestion dal servizi idric e torni in man ai comuns al massim a nivel di valade, lassant fûr dome la depurazion che e podarês jessi controlade a nivel comprensoriâl o provinciâl, un pôc come che al sucêt in Trentin. Inte Basse invezit, il probleme al è chel des stropaduris che si volarès fâ aes pompis che a tirin sù la aghe dai poçs, secont ce che al previodarès il gnûf Plan regjonâl di tutele des aghis. In chest câs, prime di lâ a cjastiâ ducj, si domande di verificâ lis straçariis di cierts implants e di meti man aes fognaduris di tancj paîs, che ogni volte che al slavine a van sot aghe. La bataie dai Comitâts e larà indevant e se no vignaran scoltâts a àn dit di jessi pronts ancje a creâ un moviment politic trasversâl par otignî sucès. ❚


text:
Ce ise la Union Europeane: la cjase di ducj, la «unitât te diversitât» o istituzions che a somein une sorte di Congrès di Viene «2.0» cun stâts debii e prepotents, cun societâts plenis di pôris e prejudizis e cuntun marcjât unic là che i dirits civîi, politics e sociâi a van al mancul e i siôrs a son plui simpri siôrs e i puars simpri plui puarts? Domandis di cheste fate a saltin fûr simpri plui dispès e par plui resons. Cun di fat, la situazion e fâs cressi simpri di plui i dubis e i aviliments in cont dal presint e dal avignî de integrazion europeane e di chês istituzions che, in chel istès, a son il prodot e a dovaressin jessi il motôr di chel procès.
Dut chest si à palesât a fuart massime vie pai ultins mês, par esempli cul cidinôr de istituzions de Union Europeane e po cu lis lôr cjoltis di posizion in cont di ce che al jere daûr a sucedi in Catalogne. Cun dut achel, sù par jù in chei stes dîs de fin di Setembar, al è sucedût alc di diferent e di interessant, che – forsit… – al podarès dâ une scjassade positive ae Europe, ven a dî la declarazion fate di Emmanuel Macron ai 26 di Setembar li de Universitât de Sorbone, che di chê o vevin scrit juste un mês indaûr.
Di chê altre bande ancjemò la pôre de Europe, la pôre de unitât e soredut de diversitât e va dilunc a cressi ator pai Stâts europeans, cemût che al è saltât fûr tes elezions plui resintis in Gjermanie, in Austrie e te Republiche Ceche. Cence dismenteâ che, cundut de fuarce mostre de ideologjie nazionaliste che, tes sôs formis plui estremis e a clâr intolerantis compagn che in chês in aparence moderadis dal cussì clamât «patriotisim costituzionâl», in chel istès e je la fonde e il prodot dai Stâts nazionâi, propit chê vision dal mont e chê dimension politiche e istituzionâl no son in stât ni di descrivi e ni di frontâ la complessitât de realtât.
Denant di une situazion di cheste fate, cu lis sôs carateristichis e cu lis sôs contradizions, al covente fâ un sfuarç di cognossince e duncje di riflession e di cussience. Altiero Spinelli al scriveve che la Europe no cole dal cîl, ma si le fâs sù ogni dì, cun fature, cun determinazion, cun snait e duncje cul savê e cul pensâ. Une ocasion par movisi in cheste direzion e je chê che e je stade metude adun tes setemanis passadis de bande dal Centri di documentazion europeane G. Comessatti, de Universitât dal Friûl e de cooperative Informazione Friulana cul jutori de Rapresentance in Italie de Comission Europeane. La iniziative si clame ‘Europa 57/17′ e si insuaze tal progjet di rêt ’60 anni di Unione europea: sfide e prospettive per l’Europa’, cun chê di memoreâ il 60esim inovâl dai Tratâts di Rome, istitutîfs de CEE e de Euratom, di fâ cognossi il procès di integrazion europeane e lis istituzions de Union Europeane e di promovi cussì une citadinance europeane cussiente.
Dai 14 di Otubar fintremai ai prins di Novembar di chest an su lis frecuencis di Radio Onde Furlane e je stade trasmetude une serie di programs dedicâts a chescj argoments, ae Europe di îr, di vuê e di doman e ai rapuarts tra Friûl e Europe. Ai 3 di Novembar il percors inviât in modulazion di frecuence e in rêt al è lât indenant cuntun incuintri public che si à davuelt a Udin li dal Pôl economic-juridic de Universitât dal Friûl, cu la partecipazion di sù par jù cuatricent di lôr, students di un trop di scuelis superiôrs di chenti, che a àn vût la pussibilitât di discori di ideis e dirits, di storie e atualitât, di culture e oportunitâts, cun esperts di gale tant che, par esempli, Pier Virgilio Dastoli, Giorgio Grimaldi, Renato Damiani e Angelo Floramo.
Marco Stolfo


text:
02 novembre 2010
PPP 02.11.1975_2010
35 agns indaûr lu àn copât.
Cumò che nol è plui vîf, al continue a dâ fastidi a plui di cualchidun.
Vuê no puedin plui copâlu.
"A vignarà ben il dì che il Friul al si inecuarzarà di vei na storia, un passat, na tradizion!..."
[furlan di Pier Paolo Pasolini]
1 commento:
- Christian Romanini ha detto...
-
Us consei la leture di "Trilogjie Tormentade" (premi Sant Simon 1999) di pre Antoni Beline, che al analize la figure dal poete di Cjasarse (adun cun chê di Oscar Wilde e don Lorenzo Milani: par info, fracait chi par lei une biele recension di pre Tonin).
Par vê une copie dal libri, o podês mandâ une mail a La Patrie dal Friûl
- 2/11/10 20:15


text:
“Un lûc di discussion, al di fûr e a flanc des istituzions e dai partîts de zone, par torna a pensâ e a imbastî la Cjargne di doman”. Al è chest l’obietîf che si da un grup di veterans de politiche e de aministrazion cjargnele, impegnâts in chestis setemanis a costituî la “Pro Carnia 2000”, une associazion che si ispire a chê che al veve inmaneât tai agns Trente dal secul passât il senatôr Michele Gortani.
Leint i nons dai promotôrs – D’Avolio, Carpenedo, Piutti, Magrini, Lepre, Missana, Cortolezzis, Larice – si pues intuî bielzà che la vecje vuardie no intint molâ il vues e e cîr di ritaiâsi un spazi par podê dî ancjemò la sô. “Il dibatit politic, economic e sociâl in chest teritori tai ultins agns al è sparît – al spieghe il professôr D’Avolio, rapresentant storic de çampe in Cjargne e di pôc jessût fûr dal Partît Democratic locâl – e po dopo il percors di sburt metût adun de Comunitât montane dai agns ’70 ai agns ’90 si è planc a planc distudât. Tal stes timp, si à pierdude une grande part dal pês politic de Cjargne tai confronts dal rest de Regjon. La nestre idee e je chê di tirâ dongje lis miôr inteligjencis de nestre tiere e cun lôr provâ a sburtâ i resonaments viers lis risorsis che o vin in man: la green economy, il bosc, lis energjiis rinovabilis, la informatiche, il turisim sostignibil. Cuistions fondamentâls pal disvilup economic de mont che tal stes timp e à di lavorâ par rindi i servizis simpri plui di prossimitât, in maniere di no fâ scjampâ altre int”. Par partî, il grup al à pensât di promovi trê cunvignis tal mês di Jugn: un su lis gnovis tecnologjiis, un sul bosc e un su pe energjie. Starìn a viodi se a saltaran lusignis o se a saran lis solitis peraulis. ❚
D.Z.
E torne a nassi la Pro Carnia, une associazion cun lidrîs antighispar promovi resonaments su la Cjargne dal futûr............
“Un lûc di discussion, al di fûr e a flanc des istituzions e dai partîts de zone, par torna a pensâ e a imbastî la Cjargne di doman”. Al è chest l’obietîf che si da un grup di veterans de politiche e de aministrazion cjargnele, impegnâts in chestis setemanis a costituî la “Pro Carnia 2000”, une associazion che si ispire a chê che al veve inmaneât tai agns Trente dal secul passât il senatôr Michele Gortani.


text:
Diplomazie
La diplomazie e je l'art e la pratiche di puartâ indevant tratativis cun personis acreditadis (ven a stâi che àn il diplome dal diplomatic). Di solit a si riferìs aes tratativis internazionâls, discussions tra i diviers stâts dal mont su cuistions economichis, politichis, cumierç, vueris e acuarts di pâs. I tratâts internazionâi a son difat inmaneâts dai diplomatichis prime di jessi firmâts dai politics.
In sens informâl, la diplomazie e je ancje l'ûs di tatichis par vuadagnâ un vantaç strategjic in cualchi cjamp.
Formis di diplomazieModifiche
Lis formis di diplomazie a son dôs: chê bilaterâl, afrontade in gjenar intes ambassadis e intes visitis di stât, e chê multilaterâl, che si fâs scomençâ cul Congrès di Viene dal 1815; la plui impuartante istituzion di diplomazie multilaterâl e je l'ONU.
Une tierce forme di diplomazie e je ancje chê regjonâl, che e je une forme di diplomazie multilaterâl ma ristrete ai stâts di une cierte aree.